Putin vymenoval nového veľvyslanca v Británii

Kelin bol od roku 2015 riaditeľom Oddelenia pre paneurópsku spoluprácu ministerstva zahraničných vecí.

MOSKVA. Ruský prezident Vladimir Putin vymenoval Andreja Kelina za nového veľvyslanca Ruskej federácie vo Veľkej Británii. Informovala o tom v utorok agentúra TASS. Kelin bol od roku 2015 riaditeľom Oddelenia pre paneurópsku spoluprácu ministerstva zahraničných vecí Ruskej federácie. Predtým pôsobil ako stály predstaviteľ Ruska pri Organizácii pre bezpečnosť a spoluprácu v Európe (OBSE). Ruským veľvyslancom v Británii bol v rokoch 2011-19 Aleksandr Jakovenko. V auguste 2019 sa stal rektorom Diplomatickej akadémie Ministerstva zahraničných vecí Ruskej federácie.


Škrtel po ôsmich rokoch skóroval, pozrite si slovenské góly

ONLINE prenos

Góly Slovákov

Skvelý úvod

Fotogaléria

Hodnotenie

Škrtel pochybovačom

Komentár

Kozák

Weissa vytlieskali

TRNAVA. Slovenská futbalová reprezentácia začala kvalifikačný súboj proti Litve skvele. Odborníci sa zhodovali, že ak zverenci trénera Jána Kozáka chcú zvládnuť duel s ešte neporazeným tímom našej skupiny, musia dať rýchly gól. A hráči to nielenže zvládli, ale prekonali očakávania. Po prvom polčase viedli rozdielom triedy. Najprv v 12. minúte na skvelý center Petra Pekaríka z pravej strany do neisto pôsobiacej obrany si naskočil Adam Nemec a hlavou otvoril skóre. O tri minúty neskôr Mak prihral z ľavej strany na os ihriska Kuckovi, ktorý si veľmi umne narazil s Nemcom a krásnou tvrdou strelou prekonal brankára Šetkusa. Skvelý prvý polčas potvrdil kapitán Martin Škrtel, ktorý dal svoj šiesty reprezentačný gól. V 36. minúte po priamom kope Vladimíra Weissa sa stopér Fenerbahce vynoril na zadnej žrdi, kde nestrážený doklepol loptu do siete. Čakal naň viac než osem rokov, pretože poslednýkrát sa v najcennejšom drese presadil ešte v septembri 2008. V závere zápasu sa presadil aj špílmacher slovenského tímu Marek Hamšík, ktorý po centri striedajúceho Dušana Šventa volejom prekonal brankári Litvy. Pre hráča Neapola to bol dvadsiaty reprezentačný gól.


Čo by mala obsahovať domáca lekárnička?

Väčšina úrazov vzniká v domácnosti. Výbavu lekárničky neradno podceniť.

BRATISLAVA. Narozdiel od auta či zamestnania, za chýbajúcu domácu lekárničku pokuta nehrozí. Okolnosti, za ktorých vám bude chýbať, však môžu byť omnoho nepríjemnejšie, než kontrola inšpekcie alebo policajnej hliadky. Prvú lekárničku v histórii vytvorila spoločnosť Johnson&Johnson v roku 1888. Slúžila mužom, ktorí budovali americké železnice a obsluhovali lokomotívy. Pri práci sa často poranili a najbližšia nemocnica bývala vzdialená celé hodiny, či dokonca dni. Zranenia boli tak časté a vážne, že posádku obvykle sprevádzal chirurg. Zakladateľ spoločnosti Robert Wood Johnson sa o problémoch železničiarov dozvedel počas jednej zo svojich ciest. Produkty, ktoré firma vyrábala sa preto rozhodol baliť do kovových škatúľ. Vďaka tomu mohli byť stále po ruke. Rezné rany pri krájaní, odreniny z pádov, popáleniny pri varení, alebo len obyčajná trieska. Aby ste vedeli rýchlo a účinne pomôcť svojim blízkym potrebujete dobre vybavenú lekárničku. Obsah je vhodné prispôsobiť veku členov domácnosti, úrazy detí a seniorov, ako aj ich frekvencia, sa zvyčajne líšia. Údaje Úradu verejného zdravotníctva ukazujú, že takmer polovica vážnych detských úrazov sa stane doma. U detí od jedného do troch rokov prevládajú popáleniny, neskôr dominujú pomliaždeniny, otravy a otvorené rany. Zranenia najčastejšie vznikajú úderom alebo pádom, na druhom mieste je náraz na predmet či osobu, na treťom rozrezanie, bodnutie a rozdrvenie. Kým časť úrazov možno vyriešiť doma, iné si po rýchlej prvej pomoci vyžiadajú hospitalizáciu a môžu mať trvalé následky. Najčastejšou príčinou sú otras mozgu, zlomenina a pomliaždenina. Pri vytváraní vašej osobnej lekárničky myslite predovšetkým na pomôcky, ktoré budete potrebovať pri ošetrovaní rán. Tu je zoznam toho, čo vám rozhodne nesmie chýbať: Vhodnou súčasťou lekárničky sú tiež voľnopredajné lieky pre prípad náhle vzniknutej bolesti či iných príznakov ochorenia. Raz ročne skontrolujte dátum ich expirácie. Neskladujte ich vo vlhkom prostredí a v dosahu detí. Lieky vždy nechávajte v pôvodnom balení - obsahuje informácie o správnom dávkovaní, neželaných vedľajších účinkoch a možných kontraindikáciách.


Herec Bardem vyzval na pôde OSN na účinnú ochranu oceánov

OSN pripravuje úpravu morského práva, mala by sa týkať 64 percent svetových oceánov.

NEW YORK. Všetci sme darebáci za to, že sa tvárime, že sme "hluchí a slepí" a nestaráme sa o svetové oceány, ktoré sú pod väčším tlakom, ako kedykoľvek v histórii. V pondelok sa tak na pôde Organizácie Spojených národov v New Yorku vyjadril španielsky oscarový herec a environmentálny aktivista Javier Bardem. Jeho cieľom bolo presvedčiť delegátov, ktorí pripravujú návrh medzinárodnej zmluvy na ochranu oceánov, aby podporili dokument, ktorý by mohol "skutočne vytvoriť bezpečné útočiská na zotavenie sa života v oceáne". "Naše oceány sú na pokraji kolapsu a my všetci sme v tom zohrali obrovskú rolu. Teraz musíme tiež všetci zohrať svoje úlohy, zvlášť vy v tejto miestnosti," skonštatoval Bardem počas panelu v konferenčnej miestnosti, kde sa bude počas najbližších dvoch týždňov konať tretie z celkovo štyroch zasadnutí s cieľom pripraviť zmluvu. Očakáva sa, že prípravný výbor vypracuje v roku 2020 návrh zmluvy, ktorá by po schválení bola právne záväzným dokumentom na základe Dohovoru OSN o morskom práve. Regulovať bude ochranu a využívanie rastlín a živočíchov v 64 percentách svetových oceánov, ktoré nespadajú pod národné jurisdikcie. Javier Bardem získal v roku 2008 Oscara za vedľajšiu rolu vo filme Táto krajina nie je pre starých (2007). Na cenu americkej Akadémie filmových umení a vied ho nominovali aj za snímky Kým sa zotmie (2000) a Biutiful (2010). Známy je aj z filmov Na dno vášne (1997), The Dancer Upstairs (2002), Volanie mora (2004), Goyove prízraky (2006), Láska v čase cholery (2007), Vicky Cristina Barcelona (2008), Jedz, modli sa, miluj (2010), Skyfall (2012), Konzultant (2013), Gunman: Muž na odstrel (2015), Piráti Karibiku s podnázvom Salazarova pomsta (2017), matka! (2017), Pablo Escobar: Nenávidený a milovaný (2017) či Všetci to vedia (2018). Je ženatý s herečkou Penélope Cruz, s ktorou má dve deti.


Európske krajiny sa dohodli na uzavretí balkánskej utečeneckej trasy

VIEDEŇ. Ministri vnútra a obrany 16 európskych krajín sa v stredu na stretnutí vo Viedni dohodli prijať nové opatrenia, ktoré zabezpečenia, že pozemná cesta migrantov usilujúcich sa dostať z Grécka do ďalších krajín Európskej únie zostane uzavretá. Rakúsky minister vnútra Wolfgang Sobotka a minister obrany Hans Peter Doskozil, ktorí stretnutie iniciovali, po jeho skončení informovali o dohode na vypracovaní nového plánu pre tzv. balkánsku trasu do apríla. Na stretnutí vo Viedni sa okrem rakúskych hostiteľov zúčastnili zástupcovia Slovenska, Česka, Albánska, Bosny, Bulharska, Čiernej Hory, Chorvátska, Grécka, Kosova, Macedónska, Maďarska, Poľska, Rumunska, Slovinska a Srbska. Cieľom schôdzky bolo pripraviť sa na prípadný nárast migrantov po skončení zimy. Rakúsko bolo iniciátorom koordinácie uzavretia balkánskej migračnej trasy v roku 2016. Podľa stredajšej správy Európskej komisie členské krajiny EÚ prijali z Grécka a Talianska iba približne 12-tisíc utečencov, hoci sa pred takmer 18 mesiacmi zaviazali prijať ich 160-tisíc. Zo státisícov migrantov, ktorí vlani prišli do Grécka, bolo v rámci EÚ prerozdelených iba 9000.


NEKROLÓGBarbaru Blaineovú zneužíval kňaz. Našla ďalšie obete, aby pomohla im aj sebe

Zomrela zakladateľka organizácie, ktorá združovala obete pedofilných kňazov.

Bola vzornou katolíčkou. Veď chodila aj na cirkevnú školu. A práve odtiaľ si Barbara Blaineová (6.7. 1956 – 24.9. 2017) v spomienkach odniesla najväčšiu osobnú traumu. Keď ju začal zneužívať kňaz, bola len ôsmačka, dievča na začiatku puberty. Farár, ktorý ju opakovane znásilňoval, bol jej učiteľom. Dlho verila jeho slovám, že len ona je všetkému na vine. Nazýval ju diabolskou zvodkyňou. Nechcela zmeniť svet, len vyliečiť samu seba. Z výčitiek Barbaru o mnoho rokov neskôr prebrala séria článkov novinára Jasona Berryho. Pre noviny National Catholic Reporter Berry mapoval prípad pedof ilného duchovného z Louisiany. A tak Barbara až v tridsiatke pochopila, že konanie kňaza bolo trestné a ona za nič nemohla, pretože situáciu nedokázala ovplyvniť. Odvážila sa čeliť minulosti, chcela sa domôcť spravodlivosti zo strany cirkevných hodnostárov. Pochodila len čiastočne. Cirkev jej síce zaplatila terapiu, no reverend Chet Warren zostal pastorom, čo znamenalo aj dennodenný kontakt s deťmi. Barbara Blaineová sa v roku 1988 rozhodla založiť skupinu SNAP (skratka zo Survivors Network of those Abused by Priests), ktorá združovala obete zneužívané kňazmi. K ľuďom s podobným osudom sa podľa New York Times dostala cez inzerát v už spomínaných novinách, kde našla Berryho články. Členovia organizácie SNAP na problémy so zneužívaním detí upozorňovali aktivizmom. Napríklad keď omšu slúžil pedofilný kňaz, ktorý ich zneužíval, zastrkávali varovné letáky za stierače áut pred kostolom. Podľa jej manžela Howarda Rubina zomrela Blaineová na následky srdcovej príhody. Mala 61 rokov.


V Iráne vlani popravili najmenej 530 ľudí, väčšinou za drogové delikty.

Koncom roka 2016 čakalo v krajine na popravu ešte vyše 78 odsúdencov vo veku menej ako 18 rokov.

ŽENEVA. Iránske orgány popravili počas minulého roka najmenej 530 ľudí - väčšinu z nich za "nezávažné" drogové delikty. Uvádza sa to v správe, ktorú zverejnila v pondelok v Ženeve Rada OSN pre ľudské práva. OSN v tejto súvislosti opäť naliehavo vyzvala iránske orgány, aby zrušili udeľovanie trestu smrti mladistvým osobám. Podľa zverejnených údajov boli medzi trestancami, ktorých v Iráne popravili vlani obesením, aj piati muži odsúdení v čase, keď ešte neboli dospelí. Ďalšie dva takéto prípady OSN zaznamenala od začiatku tohto roka. Podľa bilancie svetovej organizácie nepopravila nijaká iná krajina za posledné desaťročie toľkých neplnoletých delikventov. Koncom roka 2016 čakalo v Iráne na popravu ešte vyše 78 odsúdencov vo veku menej ako 18 rokov. V pondelkovej správe OSN vyjadruje taktiež znepokojenie nad informáciami, podľa ktorých sa väčšina popráv v Iráne vykonáva pred veľkým davom ľudí a medzi divákmi sú aj deti. Okrem toho prichádzajú z tejto krajiny hlásenia o trestaní ľudí mučením a inými neľudskými spôsobmi. Odsúdencom sú podľa týchto údajov naďalej amputované končatiny alebo sú oslepovaní. Časté je aj ich bičovanie. Prísne trestaní sú v Iráne okrem iných novinári a blogeri, ktorí napríklad kritizujú vládu alebo podľa štátnych orgánov tvoria nepravdivé správy. V polovici decembra skončilo vo väzení najmenej 24 takýchto autorov.


Organizácia pre zákaz chemických zbraní preskúma látku, ktorou otrávili Skripaľa

Británia požiadala Organizáciu pre zákaz chemických zbraní  o preskúmanie vzorky.

LONDÝN. Británia požiadala Organizáciu pre zákaz chemických zbraní (OPCW) o preskúmanie vzorky nervovoparalytickej látky, ktorou otrávili v anglickom meste Salisbury bývalého ruského špióna Sergeja Skripaľa. Informovala o tom agentúra AP. V piatkovom vyhlásení úradu britskej premiérky sa uvádza, že na OPCW, medzinárodnú organizáciu sídliacu v holandskom Haagu, sa obrátila samotná Theresa Mayová. Požiadala expertov OPCW, aby "overili analýzu nervovoparalytickej látky použitej pri útoku v Salisbury, ktorú si nechala vypracovať britská vláda", uvádza sa v oznámení Mayovej kancelárie. Podľa Downing Street by mali už čoskoro do Británie pricestovať predstavitelia OPCW, aby si prevzali vzorky uvedenej látky. Sergeja Skripaľa a jeho dcéru Juliju našli 4. marca v bezvedomí na lavičke pri obchodnom stredisku v anglickom meste Salisbury s príznakmi ťažkej otravy. Podľa britských expertov boli zrejme otrávení bojovou látkou novičok, ktorá bola vyvinutá v niekdajšom Sovietskom zväze. Lídri Spojených štátov, Francúzska, Nemecka a Británie vydali vo štvrtok spoločné vyhlásenie, v ktorom pripísali Rusku zodpovednosť za otrávenie Skripaľa a jeho dcéry. Moskva však akúkoľvek účasť na tomto čine vehementne odmieta. Rusko začalo v tejto veci aj vlastné vyšetrovanie. Prípadu sa ujal aj Vyšetrovací výbor Ruskej federácie, ktorý v piatok vyhlásil, že je pripravený spolupracovať na objasnení otravy Skripaľa. To isté platí aj ohľadne podozrivej smrti 68-ročného ruského podnikateľa Nikolaja Gluškova, ktorého telo našli v pondelok u neho doma v Londýne. Britská polícia vyšetruje smrť Gluškova ako vraždu


Štátna firma si prenajíma auto za cenu dvoch nových

Nevýhodné zmluvy podpisoval nominant Smeru Branislav Bačík. Ministerstvo hospodárstva po preverení prípadu oznámilo ukončenie prenájmu.

BRATISLAVA. Ako hospodárne spravovať majetok štátu, ukázal v praxi šéf organizácie, ktorá to má priamo v náplni práce. Šéf štátnej akciovky MH Manažment Branislav Bačík (Smer) si na služobné účely tri roky prenajíma limuzínu od súkromnej firmy, lebo je to vraj výhodné. Za peniaze, ktoré doteraz zaplatil, mohol kúpiť už dve také autá. "Platnosť zmluvy uplynie 9. februára a nebude sa v nej pokračovať," oznámilo po preverení prípadu ministerstvo hospodárstva, pod ktoré firma patrí. Akciová spoločnosť MH Manažment vznikla ako nástupnícka organizácia Fondu národného majetku. Jeho úlohou bolo v minulosti riadenie privatizácie a spravovanie podnikov s účasťou štátu. Smer fond zrušil koncom roka 2015 ako nepotrebný. Bývalý šéf FNM Branislav Bačík, ktorý bol aj poslancom Smeru, sa automaticky stal predsedom predstavenstva MH Manažment a je tam doteraz. Zmluvu o prenájme limuzíny Škoda Superb podpísal Bačík ešte ako šéf FNM so žilinskou firmou MK Car v januári 2014. Okrem toho si takto fond prenajímal aj autá Škoda Octavia. Prenájom Škody Superb 2.0 TDI predĺžil Bačík aj po prechode do spoločnosti MH Manažment. Bráni sa tým, že po vzniku akciovky neboli v jej rozpočte vyčlenené peniaze na nákup vozidiel. "Vzhľadom na nevyhnutné zabezpečenie úloh spoločnosti, ktoré jej vyplývajú zo zákona, predstavenstvo pristúpilo k najvýhodnejšiemu riešeniu," zdôvodňuje Bačík prenájom superbu. Cena prenájmu za rok je zhruba 17 880 eur bez DPH. Od roku 2014 tak MH Manažment zaplatil aj s DPH za auto už vyše 62-tisíc eur. Za uvedenú sumu by podľa aktuálneho cenníka mohol kúpiť dve autá v spomínanej verzii s luxusnou výbavou. Ak by autá kupovali cez ministerstvo vnútra, ktoré má so Škoda auto uzavretú rámcovú zmluvu, bolo by to ešte aj so zľavou. V decembri napríklad rezort vnútra takto kupoval tri superby. Na autá mal zľavu päť percent. V cene boli už zahrnuté aj servisné prehliadky. MH Manažment však trvá na tom, že zmluva je výhodná. Argumentuje tým, že jej súčasťou sú aj servisné a asistenčné služby. Konkrétne to znamená, že ak sa auto pokazí alebo je v servise, nahradia ho iným. Ministerstvo hospodárstva, ktoré je stopercentným akcionárom MH Manažmentu, po otázkach SME oznámilo, že prenájom preverí. "Požiadali sme spoločnosť o poskytnutie vysvetlenia a všetkých relevantných podkladov," konštatoval hovorca Maroš Stano. V stredu ministerstvo rozhodlo, že v zmluve, ktorú Bačík považoval za dobrú, sa pokračovať nebude. "Súčasné vedenie ministerstva nemalo vedomosť o obsahu a podmienkach zmluvy, keďže jej uzatvorenie mal v pôsobnosti v predchádzajúcom období FNM," dodal Stano na vysvetlenie. Súčasný minister Peter Žiga (Smer) nastúpil do funkcie po marcových voľbách. V čase premeny FNM na MH Manažment rezort viedol tiež nominant Smeru Vazil Hudák. Ťažkosti s prenájom limuzíny mal za minulej vlády Smeru aj vtedajší minister školstva Dušan Čaplovič. Jeho rezort si v roku 2012 prenajal luxusné Audi A6 od firmy bývalého politika Jirka Malchárka, ktorý figuroval ako podozrivý v kauze Gorila. Keď SME na prípad v januári 2013 upozornilo, ministerstvo zmluvu vypovedalo. Za tri a pol mesiace prenájmu zaplatilo Malchárkovej firme desaťtisíc eur, čo je suma, za ktorú mohli kúpiť Škodu Fabia. Tento text ste mohli čítať vďaka tomu, že platíte za obsah. Vážime si to.


Banky na Slovensku vlani menili poplatky takmer štyridsať ráz

Nie vždy ide o snahy zvyšovať zisk cez vyššie poplatky.

BRATISLAVA. V minulom roku banky na Slovensku menili cenníky 39-krát. Priemerne to boli dve zmeny na banku ročne. Upozornil na to portál Finančná hitparáda, podľa ktorého za tým možno hľadať niekoľko dôvodov. Nie vždy však ide o snahy banky zvyšovať zisk vďaka vyšším poplatkom. Banky najčastejšie upravujú cenníky na prelome rokov, ale úpravy robia aj priebežne počas roka, podľa vývoja situácie na trhu, napríklad aj z dôvodu zmien v legislatíve. "Za zmenou poplatkov netreba hneď vidieť len príležitosť banky, ako zvyšovať zisk, ale aj ovplyvňovanie návykov klientov," priblížil analytik portálu Martin Švidroň. Jedným z takýchto prípadov je napríklad presmerovanie klientov do online a mobilného sveta. "Operácie, ako prevody a platby na pobočke, zbytočne vyťažujú pracovníkov banky, ktorí sa zatiaľ môžu venovať predaju ďalších produktov. Kým napríklad jednorazový príkaz na úhradu v pobočke banky môže stáť aj štyri eurá, elektronicky to môže byť aj zadarmo," vysvetlil Švidroň. Potom sú napríklad poplatky za služby s hotovosťou, ktoré sú z roka na rok v bankách drahšie, keďže aj banka má so spracovaním hotovosti vyššie náklady v porovnaní s bezhotovostným stykom. "To isté platí aj pre rôzne výpisy a potvrdenia v pobočke, ale aj výpisy zasielané poštou. Banky skôr preferujú elektronickú komunikáciu, a tá je zvyčajne zadarmo," objasnil Švidroň. Častou zmenou prechádzajú aj podmienky na získanie zľavy za vedenie balíka služieb k bežnému účtu. Keďže tento produkt využívajú všetci, banky sa prostredníctvom neho snažia obstáť v konkurenčnom boji, ale aj nalákať klienta na ďalšie produkty. "Klient si tak vie znížiť poplatok a získať zľavu z poplatku za vedenie balíka služieb až do výšky 50 alebo 100 percent z poplatku," tvrdí Švidroň. V súčasnosti majú klienti veľa spôsobov, ako dokážu kontrolovať svoju banku. "Či už pravidelným porovnávaním, alebo prostredníctvom služby, ktorá okamžite posiela zmeny poplatkov banky klientovi na email," dodal Švidroň.


Grékom rastú dlhy za elektrinu, majú nedoplatky za miliardy

Vyše 40 percent Grékov má nedoplatky za energie, je to najväčší podiel v rámci Európy.

ATÉNY. Grécko sa každý večer ponára čoraz hlbšie do tmy. Dôvodom sú nezaplatené účty za elektrinu. Aj rodina Kostasa Argyrosa dlhuje elektrárenskej spoločnosti PPC, najväčšej v Grécku, 850 eur. To je len zlomok z celkového objemu nezaplatených účtov, ktoré už dosiahli 2,6 miliardy eur. Argyros nemá totiž stálu prácu, len príležitostnú, raz za týždeň. Jeho manželka je nezamestnaná a majú štyri malé deti. Situácia tejto rodiny najlepšie vystihuje prehlbujúcu sa chudobu v Grécku, ktoré je už sedem rokov odkázané na peniaze od medzinárodných veriteľov. Argyrosovci v zime kúria drevom, varia na malom plynovom variči a teplá voda je pre nich vzácnosť. Večer sú ich jediným zdrojom svetla obrazovka televízora a päťwattová žiarovka. Boja sa totiž rastúceho dlhu v elektrárňach, a tak si kazia oči pri slabom osvetlení. Vyše 40 % Grékov má nedoplatky za energie. To je najväčší podiel v rámci Európy. A čoraz viac ľudí v krajine sa snaží nájsť spôsob, ako oklamať merače a čerpať elektrinu zadarmo. PPC tak zápasí s veľkými problémami, a to nielen v podobe kopiacich sa nezaplatených účtov. "Krádeže" elektriny spôsobujú PPC straty na príjmoch zhruba vo výške 500-600 miliónov eur ročne. Uviedol to zdroj, ktorý nechcel byť menovaný. PPC sa k tomuto číslu odmietla vyjadriť. Z verejne dostupných údajov distribučnej spoločnosti HEDNO, ktorá kontroluje elektromery však vyplýva, že vlani zaznamenala 10.600 prípadov krádeže elektriny, čo je nárast oproti 8880 odhaleným krádežiam v roku 2013 a 4470 v roku 2012. Úrady sú pritom presvedčené, že takýchto prípadov je oveľa viac. Niektoré internetové stránky ponúkajú spotrebiteľom dokonca rady a triky, ako čerpať elektrinu bez platenia. Domácnosti v Grécku sú totiž vybavené analógovými meračmi, ktoré sa dajú ľahko zmanipulovať. Jedným z najbežnejších trikov je použitie magnetov, ktoré spomalia otáčajúce sa kolieska v meracom prístroji. Tie potom ukazujú menšiu, ako reálnu spotrebu, uviedol jeden z predstaviteľov HEDNO. PPC, ktorá má 90-% podiel na maloobchodnom a 60-% na veľkoobchodnom trhu s elektrinou v Grécku, by pritom mala zredukovať svoje dominantné postavenie na menej ako 50 % do roku 2020 v rámci podmienok tretieho záchranného programu. Veritelia tiež chcú, aby štátny PPC predal časť svojich aktív. Ale firma sa potáca pod ťarchou dlhov a nezaplatených účtov. Opozícia sa preto obáva, že to neúmerne zníži hodnotu jej aktív. PPC sa pokúša vymôcť peniaze od dlžníkov cez splátkový kalendár. Celkovo 625.000 klientov, ktorí jej dlhujú 1,3 miliardy eur, podpísalo so spoločnosťou dohodu o splátkach. Aj rodina Argyrosovcov sa zapojila do tejto schémy s pomocou miestnej charity Theofilos, ktorá im mesačne prispieva na účet za elektrinu. Napriek tomu sú dlhy, ktoré PPC eviduje, stále veľké. Podľa analytikov je však PPC príliš veľká firma na to, aby ju štát nechal skrachovať aj vzhľadom na energetickú bezpečnosť krajiny. Na druhej strane, nie tak dávno panoval v Európe názor, že žiadny štát nemôže skrachovať. A Grécko k tomu nemalo v roku 2015 ďaleko.


Pri izraelských vzdušných útokoch zahynuli traja sýrski vojaci

Izrael obsadil Golanské výšiny patriace Sýrii v roku 1967.

BEJRÚT. Traja príslušníci sýrskych ozbrojených síl zahynuli a ďalší siedmi utrpeli zranenia pri izraelských vzdušných útokoch, ku ktorým došlo v nedeľu v juhosýrskej provincii Kunejtra neďaleko Izraelom okupovaných Golanských výšin. Sýrska štátna tlačová agentúra SANA uviedla, že izraelské útoky boli vedené proti pozíciám sýrskej armády. K útokom došlo po tom, čo na Golanské výšiny dopadli dve strely odpálené zo sýrskeho územia. Podľa Izraela tento útok nespôsobil nijaké škody. Hovorca izraelskej armády nedeľné útoky v Sýrii potvrdil a dodal, že ich cieľmi boli pozície sýrskej armády vrátane dvoch delostreleckých batérií, niekoľkých pozorovateľských stanovíšť a jedného protilietadlového raketového systému S-75 Dvina. Izrael obsadil Golanské výšiny patriace Sýrii v roku 1967 a v roku 1981 ich anektoval. Tento krok však medzinárodné spoločenstvo neuznalo. Sýria chce Golany získať pod svoju správu a v roku 1973 sa o to aj neúspešne pokúsila. Mierové rozhovory o ich možnom vrátení Sýrii tiež neboli úspešné.


Ako nepristávať s raketou, návod od Elona Muska

Video s epickými výbuchmi ukazuje nevydarené pristátia SpaceX.

Vypúšťať rakety do vesmíru a nechať ich opäť pristáť na oceánskej plošine nie je ľahké. Vie to aj zakladateľ firmy SpaceX Elon Musk. Firma má síce už 16 úspešných pristátí so svojimi raketami, nie vždy sa jej však darilo. Elon Musk sa rozhodol uverejniť zostrih záberov, ktoré ukazujú najväčšie neúspechy SpaceX pri pristávaní rakety. "Veľa sme toho pokazili, kým to nakoniec fungovalo. Ale máme aspoň niekoľko záberov epických explózií," napísal Musk na svojom Twitteri o videu ešte minulý týždeň.


Zeman vyzval českého ministra kultúry Hermana na odchod z vlády

Herman poďakoval českému prezidentovi, že svojimi výrokmi a postojmi potvrdzuje pravdivosť jeho slov.

PRAHA. Český minister kultúry Daniel Herman by mal podľa prezidenta Miloša Zemana odísť z vlády. V súvislosti s kauzou okolo neudelenia vyznamenania ministrovmu strýkovi Jiřímu Bradymu a stretnutím ministra s dalajlámom to Zeman vyhlásil v rozhovore pre Parlamentné listy. Minister Herman v reakcii na toto vyhlásenie uviedol, že prezident má právo vysloviť svoj vlastný názor, napísal v tejto súvislosti spravodajský server Novinky.cz. "Myslím si, že by mal odísť z vlády," povedal Zeman na adresu ministra a dodal: "Avšak si nemyslím, že tak urobí, aj keď poškodil záujmy svojho štátu a konal proti uzneseniu svojej vlády, pretože jeho túžba byť aj naďalej ministrom kultúry bude silnejšia, než čokoľvek iné." Česká hlava štátu dodala, že "nevylučuje" rozhovor na tému odchodu Hermana z vlády s premiérom Bohuslavom Sobotkom. Štátnici budú rokovať v utorok v Lánoch. Minister Herman na vyjadrenie českého prezidenta reagoval pre Novinky slovami, že "pán prezident má právo vysloviť svoj názor. A ja mu ďakujem, že svojimi výrokmi a postojmi len potvrdzuje pravdivosť mojich slov". Vedenie vládnych ľudovcov z KDU-ČSL uviedlo, že svojich ministrov vo vláde meniť nebude.


Matovič: Strany by mali mať peniaze na transparentnom účte

BRATISLAVA. Novela zákona o politických stranách neprispeje k transparentnosti pri nakladaní strán s financiami. Myslí si to predseda hnutia OĽaNO Igor Matovič, podľa ktorého by strany mali mať peniaze na transparentnom účte. Poukazuje, že podľa návrhu by mali mať politické strany peniaze uložené na účte v Štátnej pokladnici, čo však, ako tvrdí Matovič, nie je riešenie. "Chcú tak ublížiť tým, ktorí si zhodnocujú voľné peniaze na účtoch v komerčných bankách, ale transparentnosti to nepomôže," poznamenal pre TASR Matovič. Podľa neho by strany mali mať riadny verejný transparentný účet a viditeľné všetky pohyby na účte. To je aj jedna z troch podmienok, po splnení ktorých je ochotný podporiť návrh koalície na zmenu pravidiel fungovania politických strán. Ďalej žiada, aby politické strany zverejňovali všetkých svojich členov, nie iba podľa limitu, ktorý má novela zaviesť. A tiež chce, aby politické subjekty zverejňovali všetky svoje faktúry a zmluvy. Pokiaľ tieto tri zmeny v zákone nebudú, Matovič novelu nepodporí. Matovič naďalej trvá na tom, že ak aj zmeny navrhnuté koalíciou prejdú v parlamente, hnutiu OĽaNO to neublíži. "Naše štruktúry, ktoré sú neformálne, sú v pohotovosti. Sú to ľudia, ktorí nám fandia a pomáhajú nám aj bez toho, aby mali stranícku knižku," uviedol s tým, že OĽaNO bude mať toľko členov, koľko bude vyžadovať zákon. Novela zákona o politických stranách je v druhom čítaní. Má určiť limity na členov pre politické strany, ktoré chcú kandidovať do volieb do Národnej rady SR a Európskeho parlamentu. Tiež má zabrániť kupovaniu strán, zaviesť moratórium na zmenu názvu subjektu a upraviť nakladanie s finančnými darmi. Vznik strany by nemal byť podmienený minimálnym počtom členov. Novela má upraviť aj spôsob nakladania s finančnými darmi, ktoré boli vložené na transparentný účet v rozpore so zákonom. Hovorí tiež o dištancovaní sa od neželaného daru. Strany by podľa návrhu museli informovať o významných obchodných partneroch. Významným obchodným partnerom by mal byť ten, kto strane dodal tovar, alebo poskytol službu v príslušnom kalendárnom roku v celkovej hodnote vyššej ako 25.000 eur vrátane dane z pridanej hodnoty. Zmeny sa majú dotknúť aj transparentného účtu. Mal by verejnosti zobrazovať nielen údaje o platiteľovi, ale aj o príjemcovi finančných prostriedkov. Predseda klubu SNS Tibor Bernaťák návrh novely v parlamente obhajoval. "Návrh novely zákona nie je proti niekomu, ale je za niečo," zdôraznil. Podľa jeho slov je cieľom zákona posilniť transparentnosť politických strán a ich demokratické fungovanie. Bernaťák zároveň uviedol, že predkladatelia sú o návrhu pripravení rokovať s ostatnými stranami.


NBA sa hrala aj v Mexiku, Williams zariadil výhru LA Clippers v poslednej sekunde

Posledný tím súťaže z Chicaga vyhral už druhý zápas za sebou.

NEW YORK. Basketbalisti Clevelandu sa otriasli z prehry z ostatného zápasu a zdolali hráčov Philadelphie 105:98 v nočnom stretnutí NBA. Hviezdou duelu bol LeBron James. Tridsaťdvaročný krídelník nazbieral 30 bodov, 13 doskokov, 13 asistencií a pripísal si 58. triple-double v kariére. Sixers prehrali tretíkrát po sebe, Cleveland napravil zaváhanie z piatka, keď mu Indiana ukončila 13-zápasovú víťaznú šnúru. "Toto je pre nás veľké víťazstvo. Minule sme prehrali a to nám pokazilo celý deň. No my sme ukázali, že sme profesionáli a dokázali sme uspieť," povedal James. Miami ovládlo duel s Brooklynom 101:89 v rámci NBA Global Games v Mexiko City. Pre Heats to bol vôbec prvý zápas v Mexiku v klubovej histórii. K úspešnému debutu prispeli Goran Dragič a Tyler Johnson - obaja 20 bodmi. "Dnes to bol z našej strany dobrý zápas. Vynikla defenzíva. Aj striedajúci hráči strieľali dôležité body," vravel Dragič. "Fanúšikovia boli skvelí, spoznávali nás, všade púšťali v televízii NBA. Bolo to ako doma v Miami," priblížil atmosféru pred zápasom tréner Heats Erik Spoelstra. Najlepší tím profiligy Houston nezaváhal v Portlande a uspel pomerom 124:117. Hostia prevalcovali súpera najmä vo štvrtej tretine, v ktorej zvíťazili o 21 bodov. Kľúčovou postavou Rockets bol, tak ako vždy, James Harden. Ten zaťažil konto domácich 48 bodmi. Trail Blazers nepomohlo ani deväť trojok a celkovo 35 bodov Damiana Lillarda. O víťazstvo Milwaukee nad Utahom 117:100 sa postarala tradičná trojica opôr - Giannis Antetokounmpo, Khris Middleton a Eric Bledsoe. Prvý menovaný k 37 bodom pridal 13 doskokov, ostatní dvaja sa prezentovali zhodne 20 bodmi. Bucks zvíťazili tretíkrát po sebe, rovnako dlhú sériu, ale prehier, ťahá Utah. Los Angels Clippers na vlastnej palubovke zdolali Washington 113:112. Pod triumfom domácich sa najvýraznejšie podieľal Lou Williams. Nielenže nastrieľal 35 bodov, sekundu pred koncom zápasu premenil trojkový pokus a otočil stav stretnutia v prospech Clippers. "Spravil som blafák a obranca na to skočil. Tým som si zabezpečil priestor," povedal po zápase Williams. Clippers zvíťazili prvýkrát po štyroch zápasoch. Najhorší tím súťaže Chicago zabral a doma triumfoval nad New Yorkom 104:102. Druhé víťazstvo po sebe zabezpečil Bulls Kriss Dunn, ktorý tri sekundy pred koncom duelu premenil dva trestné hody. Celkovo v nedeľu nazbieral 17 bodov. "Chcem byť lídrom tímu a byť pri dôležitých momentoch. Viem, že máme viac kľúčových hráčov a rozhodne chcem patriť k nim," uviedol pre agentúru AP Dunn. Vždy nám utečú začiatky zápasov. Je to najmä mentálny problém, ktorý musíme vyriešiť. Hosťom nepomohlo ani 23 bodov Kristapsa Porziňgisa a utrpeli ôsmu prehru na ihriskách súperov v deviatom stretnutí. "Máme problémy s cestovaním. Vždy nám utečú začiatky zápasov, na konci aj zabojujeme, no to nestačí. Je to najmä mentálny problém, ktorý musíme vyriešiť," skonštatoval tréner Knicks Jeff Hornacek. NBA 2017/2018 - základná časť (10. december): Najviac bodov: L. Williams 35, Gallinari 25, Rivers 16 - Porter 27 (11 doskokov), Beal 25 (5 trojok), Scott 22 Najviac bodov: Hollis-Jefferson 18, Dinwiddie 15, Whitehead 13 - Dragič a T. Johnson po 20, James Johnson 17 /hralo sa v Mexiko City/ Najviac bodov: Walker 23, Howard 21 (12 doskokov), Marvin Williams 13 - Clarkson 22, Ingram 18, Caldwell-Pope 15 Najviac bodov: Ilyasova 26 (5 trojok), Bazemore 19, Schröder 18 - Vučevič 31 (13 doskokov, 10 asistencií), J. Simmons 29, E. Payton 11 Najviac bodov: James 30 (13 doskokov, 13 asistencií), Korver, Wade a Jeff Green po 13 - Redick a Covington po 19, Šarič 17 Najviac bodov: Mirotič 19 (5 trojok), Dunn 17, Markkanen a Nwaba po 15 - Porziňgis 23, Lee 14, Kanter (11 doskokov), McDermott, O'Quinn a Ntilikina po 10 Najviac bodov: Antetokounmpo 37 (13 doskokov), Middleton a Bledsoe po 20 - Gobert a Burks po 20, Favors 14 Najviac bodov: Evans 29 (13 doskokov), M. Gasol 22, McLemore 17 (5 trojok) - Anthony a Adams po 21, Westbrook (14 asistencií) a Abrines (6 trojok) po 20 Najviac bodov: M. James 25, Warren 24 Chriss 15 - Aldridge a Mills 20, Gay 16 Najviac bodov: Lillard 35 (9 trojok), McCollum 28, Aminu 15 (5 trojok) - Harden 48, C. Paul 26, Ariza 13


Amerického kongresmana premiestnili z jednotky intenzívnej starostlivosti

Scalisea zranil počas bejzbalového tréningu útočiaci strelec.

WASHINGTON. Republikánskeho poslanca Snemovne reprezentantov amerického Kongresu Stevea Scalisea, ktorého minulý týždeň počas bejzbalového tréningu zranil útočiaci strelec, už premiestnili z jednotky intenzívnej starostlivosti, keďže jeho stav sa výrazne zlepšil. Informovala o tom v sobotu washingtonská nemocnica MedStar, v ktorej sa zotavuje. "Je v dobrom stave a pokračuje v predĺženom období uzdravovania sa a rehabilitácie," informovala nemocnica. V čase, keď ho prijali do nemocnice, bol podľa lekárov blízko smrti. Absolvoval viacero operácií súvisiacich s vnútornými zraneniami a zlomeninou nohy. Útok, pri ktorom Scalise utrpel zranenia, sa odohral 14. júna počas ranného bejzbalového tréningu v Alexandrii v štáte Virgínia, len pár kilometrov od centra Washingtonu. Na tréningu sa zúčastňovalo viacero republikánskych kongresmanov. Zranených pri ňom bolo ešte niekoľko osôb, Scaliseho zranenia však boli najvážnejšie. Útočníka, 66-ročného Jamesa Hodgkinsona z Illinois, polícia postrelila a spacifikovala. Po prevoze do nemocnice zraneniam podľahol.


Akciový trh v USA sa po dvoch dňoch poklesu zotavil

Čaká sa na vystúpenie bývalého riaditeľa Federálneho úradu pre vyšetrovanie (FBI) Jamesa Comeyho.

BRATISLAVA. Akciový trh v USA sa v stredu po dvoch dňoch poklesu zotavil. O mierny rast sa postarali banky a iné finančné spoločnosti. Energetický sektor strácal, keď ceny ropy v USA klesli o 5,1 %, čo bol najstrmší denný prepad za takmer tri mesiace. Index Standard & Poor's 500 posilnil o 0,2 % na 2 433,14 bodu, Dow Jones tiež o 0,2 % na 21 173,69 bodu a technologický Nasdaq o 0,4 % na 6 297,38 bodu.Aktivita bola skôr utlmená, keď investori vyhodnocovali aktuálnu sériu údajov o hospodárení firiem. Čaká sa na vystúpenie bývalého riaditeľa Federálneho úradu pre vyšetrovanie (FBI) Jamesa Comeyho, ktorý má v Kongese vypovedať v rámci vyšetrovania údajného zasahovania Ruska do posledných prezidentských volieb.Podľa podkladov k správe, ktorú si Comey pripravil pred štvrtkovým vypočúvaním na pôde senátneho výboru pre kontrolu tajných služieb, ho mal prezident Donald Trump vo februári požiadať, aby upustil od vyšetrovania niekdajšieho poradcu Bieleho domu pre národnú bezpečnosť Mika Flynna. Ten čelil obvineniam, že zavádzal o svojich kontaktoch s ruskými predstaviteľmi. Trump 9. mája Comeyho z funkcie šéfa FBI nečakane odvolal.V Európe klesol britský index FTSE 100 o 0,6 %, nemecký DAX o 0,1 % a francúzsky CAC 40 tiež o 0,1 %. Hlavný tokijský index Nikkei 225 vo štvrtok klesol o 0,3 % na 19 924,86 bodu.


Poliačik: Školské zákony sa len tvária, že budú riešiť problém

Nezaradený poslanec si myslí, že sa v zákone, ktorý sa týka duálneho vzdelávania len plátajú diery.

BRATISLAVA. Školské zákony sa len tvária, že budú riešiť problém. Uviedol to počas tlačovej konferencie poslanec NR Martin Poliačik (nezaradený). Podľa jeho slov sa vo vysokoškolskom zákone má "údajne zvýšiť kvalita vysokých škôl, profesorov a vyučujúcich na vysokých školách tým, že im odovzdávame do rúk to, čo kvalitou vlastne je". Zároveň vyzdvihol, že Ministerstvo školstva, vedy, výskumu a športu (MŠVVŠ) SR plánuje zrušiť Akreditačnú komisiu a rozhodovanie o tom, kto bude garantovať kvalitné programy, kto budú docenti, sa dáva do rúk samotným školám. Podľa jeho slov si vysoké školy samy na seba neupletú bič. "Vysokoškolský zákon zakonzervuje rozdiely, ktoré dnes vidíme vo vysokoškolskom prostredí. Budeme vidieť, že tam, kde sme sa mali odraziť od európskej alebo svetovej kvality, kde sme mali štandardy preberať zo zahraničných škôl, sa bude latka znižovať a v budúcnosti bude o to ťažšie zaviesť kvalitatívne štandardy, na základe ktorých by sme mali merať kvalitu výučby na vysokých školách," podotkol Poliačik. Pripomenul aj zákon, ktorý sa týka duálneho vzdelávania. Podľa neho sa v zákone "len plátajú diery". Podľa Poliačika sa ministerka školstva Martina Lubyová (nominantka SNS) týmto zákonom snaží vyhnúť vráteniu financií EÚ, ktoré sú určené na tento zámer. "Vzhľadom na to, že eurofondový projekt sa blíži ku koncu a v tom systéme je dodnes zapojených len 2700 žiakov, je jasné, že tých 35 miliónov by sme museli vrátiť. Keď toto videl minister financií Peter Kažimír (Smer-SD), tak to bol hlavný dôvod, pre ktorý dovolil v tomto zákone opatrenie, na základe ktorého bude štát platiť firmám priame platby za to, že vzdelávajú žiakov," povedal vzdelávací expert mimoparlamentného Progresívneho Slovenska Fedor Blaščák. Podľa jeho slov bude toto opatrenie na nasledujúce tri roky stáť 13 miliónov eur. Ďalších 20 miliónov pôjde podľa neho pre školy za prípravu žiakov v škole. "Firmám dáme na daňových úľavách 30 miliónov eur a 30 miliónov pôjde na rekvalifikácie pre tých absolventov, ktorí nemajú uplatnenie," dodal Blaščák. Progresívne Slovensko navrhuje zaviesť taký systém duálneho vzdelávania, ktorý by rešpektoval prirodzené motivácie firiem postarať sa o výchovu pracovnej sily. Poliačik poukázal aj na praxovanie stredoškolákov a na zvýšenie platieb za ich prácu. Podotkol, že existujú dva druhy praxe, a to cvičná, ktorá nie je platená, a produktívna prax. "Žiaci, ktorí pracujú v produktívnej praxi, prinášajú pre zamestnávateľa zisk a mali by za to dostať zaplatené. Lubyová v novele tvrdí, že až na 100 percent minimálnej mzdy. Drvivá väčšina stredných škôl však v súčasnosti toto nariadenie zákona obchádza," doplnil. Progresívne Slovensko potvrdilo, že mladí progresívci budú na tento problém upozorňovať mladých ľudí, ale aj firmy a školy. Poliačik doplnil, že Lubyová vo štvrtok opäť nedodala najväčšiu školskú reformu za posledných 25 rokov. "Každý mesiac už dva roky počúvame len sľuby, sľuby a ešte raz sľuby," povedal. Národný program rozvoja výchovy a vzdelávania mala Lubyová pôvodne predstaviť vo štvrtok, avšak kvôli prezentácii zákonov z dielne rezortu školstva v NR sa termín posunul. Náhradný termín, kedy bude školská reforma predstavená, zatiaľ známy nie je. Ministerka školstva Martina Lubyová (nom. SNS) predložila návrhy, ktorými chce vo vysokom školstve presadiť zmeny napríklad v akreditáciách či v študijných programoch. Opozícia ich nevníma celkom optimisticky, ale niektorí poslanci avizovali podporu. "Naše vysoké školstvo umiera. A máme tu zákon, ktorého hlavný problém nie je to, čo v ňom je, ale čo v ňom nie je," povedal v pléne nezaradený poslanec Miroslav Beblavý. Aj podľa Martina Klusa zo SaS vysoké školstvo potrebuje zmeny. "Naše univerzity si musia zlepšiť imidž," poznamenal. Podľa Petra Osuského (SaS) by slovenské vysoké školy mali študentom ponúkať to, za čím odchádzajú študovať na zahraničné školy. Pavol Goga zo Smeru nesúhlasí s názorom, že slovenské vysoké školy sú v katastrofálnom stave. "Máme vzdelanú akademickú obec aj kvalitné školy," poznamenal. Zároveň si však myslí, že "pokiaľ prijmeme návrhy na zvýšenie kvality vysokého školstva a pedagógov, je to len dobre". Lubyová prišla s viacerými návrhmi. Zákonom o zabezpečovaní kvality vysokoškolského vzdelávania chce zreformovať systém akreditačného procesu a zriadiť Slovenskú akreditačnú agentúru pre vysoké školstvo. Od zmien si sľubuje zvýšenie kvality hodnotenia. Novelou zákona o vysokých školách prináša ministerka nový typ bakalárskeho študijného programu. Ide o interdisciplinárne štúdiá. Má umožniť vysokým školám novú formu organizácie štúdia. Študentom zas vytvoriť si jedinečný profil s ohľadom na výber absolvovaných predmetov. Majú tiež získať možnosť oddialiť svoje rozhodnutie o hlavnom študijnom zameraní. Poslanci sa do lavíc vrátia v piatok, kedy by mali rozhodnúť, či tieto zmeny posunú do ďalšieho legislatívneho procesu. Zároveň budú rokovať o ďalších návrhoch, ktoré majú na programe. Mali by napríklad hovoriť o obmedzovaní používania amalgámových plomb, o zákaze sprístupňovať súhlasy súdov o odposluchoch či o novej úprave v oblasti boja proti terorizmu.


Iránski policajti zabili štyroch militantov Islamského štátu

TEHERÁN. Iránske bezpečnostné sily zabili v nedeľu pri prestrelke, ku ktorej došlo v provincii Hormozgán na juhu Iránu, štyroch členov militantnej skupiny hlásiacej sa k extrémistickej organizácii Islamský štát (IS). Informovala o tom v pondelok agentúra AP. Veliteľ polície v provincii Hormozgán pre iránsku štátnu tlačovú agentúru IRNA uviedol, že k prestrelke došlo v meste Rúdán, ležiacom približne 1200 juhovýchodne od iránskej metropoly Teherán. Počas bezpečnostnej akcie tam policajti zhabali vlajku Islamského štátu (IS), štyri guľomety, muníciu a výbušniny. Podľa hormozgánskeho policajného veliteľa boli dvaja zo zabitých teroristov cudzinci. Bližšie informácie o prípade veliteľ neposkytol. Päť militantov podniklo minulú stredu v Teheráne dva koordinované útoky, ktorých terčom bol iránsky parlament a mauzóleum vodcu iránskej revolúcie ajatolláha Rúholláha Chomejního. Útoky, ku ktorým sa prihlásila skupina Islamský štát, si vyžiadali 17 obetí na životoch a vyše 40 zranených.


Tiňkov: Ľudí ako Riis by mali doživotne vykázať z cyklistiky

Ruský miliardár spomenul aj dopingovú minulosť svojho bývalého kolegu z tímu Tinkoff.

KODAŇ. Oleg Tiňkov a profesionálna cyklistika už k sebe pár dní nepatria. Jeho odchod zo scény a s tým spojený zánik tímu Tinkoff aj so slovenskými cyklistami vrátane Petra Sagana ale stále ešte rezonujú. Výstredný ruský miliardár sa najnovšie cez médiá pustil do polemiky so svojím bývalým partnerom Bjarnem Riisom. Dánsky víťaz Tour de France 1996 pre Ekstra Bladet označil tím, ktorý v roku 2001 založil pod názvom SSC-Tiscali, za svoje celoživotné dielo. A kritizoval spôsob, ako ho Oleg Tiňkov nechal potopiť. Riis skončil v Tinkoff v marci minulého roku. "Tešil som sa úcte všetkých jazdcov aj zamestnancov. Rešpekt je niečo, čo si musíte zaslúžiť. Trvá roky, kým si ho vybudujete. Nedá sa kúpiť. Dodnes nedokážem pochopiť, prečo to takto dopadlo," uviedol Riis. "Pochádzam zo sveta, kde sa o problémoch hovorí, ale tu to nefungovalo. Asi som chcel veľa, keď som žiadal vzájomnú dohodu o konci spolupráce. Nie, nevyhodili ma, ako to niektorí novinári napísali," dodal. Ruská reakcia na seba nenechala dlho čakať. "Keď niekto vyrastá v socialistickom Dánsku, asi ťažko pochopí princípy kapitalizmu. Riis by mal vedieť, že keď raz niečo zmení majiteľa, nový vlastník si s tým môže robiť, čo chce," začal Tiňkov pre Cyclingnews. "Kúpil som si hračku, pohral som sa s ňou, robil som to po svojom. Nerozumiem jeho sťažnostiam. Za peniaze odo mňa si kúpil chatu vo Švajčiarskych Alpách a určite si ju zariadil podľa vlastného vkusu. Asi by bolo zvláštne, keby sa ozval jej bývalý majiteľ s výčitkami ohľadom zmeny štýlu," poznamenal Rus. Zatiaľ čo Riis bol vo svojej kritike zdržanlivý, Tiňkov zašiel oveľa ďalej. Dánovi, ktorý v roku 2017 založil nový kontinentálny a ženský tím Virtu Pro-VeloConcept, by vraj mali pre jeho dopingovú minulosť úplne zakázať pôsobenie v cyklistike. Rešpekt je niečo, čo si musíte zaslúžiť. Trvá roky, kým si ho vybudujete. Nedá sa kúpiť. "Nikdy predtým som to nepovedal, ale keď už s tým začal on, potom vyhlasujem, že ľudia ako Riis, Bruyneel a Vaughters by mali byť doživotne vykázaní z cyklistiky. Nielenže sa zaplietli s dopingom, oni na ňom aj zarábali, a to je podľa mňa zločin. Vtipné, že sa vracajú nazad," konštatoval Tiňkov.


Britská vláda schválila záchranný balíček pre British Steel

Balíček, ktorý obsahuje granty a úvery, má podporiť predaj skrachovanej firmy.

LONDÝN. Britská vláda schválila balíček finančnej pomoci pre hutnícku spoločnosť British Steel v sume tristo miliónov libier (GBP). Ministri sú presvedčení, že táto podpora bude dostatočná na to, aby skrachovanú firmu prevzal súkromný záujemca. Záchranný balíček obsahuje granty a úvery, informoval portál theguardian.com s odvolaním sa na informácie zdrojov televízie Sky News. Za hlavného uchádzača o prevzatie závodu British Steel v meste Scunthorpe a dcérskych firiem v aglomerácii Teesside sa považuje penzijný fond tureckej armády Oyak. Turecký fond podľa zdrojov oboznámených s problematikou za to, že získa kontrolu nad British Steel, ponúkol investície v objeme 60 až 70 miliónov GBP. Spoločnosť British Steel zamestnáva viac ako štyritisíc ľudí. Britská vláda hutníckej firme už doteraz poskytla úver v sume 120 miliónov libier.


Harabin: Váš experiment môj názor nemení. Bol to pokus o vraždu

Štefan Harabin trvá na tom, aby pád krytu lampy v pojednávacej miestnosti vyšetrovala NAKA ako pokus o úkladnú vraždu.

Národná kriminálna agentúra od začiatku roka vyšetruje pád krytu lampy v pojednávacej miestnosti disciplinárneho senátu Najvyššieho súdu ako pokus o úkladnú vraždu. Štefan Harabin, ktorý pod lampou pred pádom sedel, pár dni po udalosti obvinil z prípravy útoku ministra vnútra Roberta Kaliňáka zo Smeru. Z experimentu, ktorý urobil denník SME však vyplýva, že ľahký sklenený kryt, aký bol v pojednávacej miestnosti, by po páde na hlavu z 2,5 metra človeka nezabil. Čo hovoríte na výsledok experimentu, podľa ktorého je nemožné, aby kryt lampy, ktorý spadne z výšky 2,5 metra na hlavu spôsobil smrteľné zranenia? „Po vlastnej linke našli médiá aj 25 právnikov, ktorí povedali, že amnestie sú zrušiteľné. Ale pokiaľ vyšetrovanie nie je skončené, nikto to nesmie komentovať. Až keď bude právoplatný verdikt, môže sa o tom začať polemizovať.“ Trváte stále na tom, aby udalosť NAKA vyšetrovala ako pokus o úkladnú vraždu? „Nie je možné, aby sa stalo toľko náhod naraz. Celé to môže byť aj o pokuse zastrašiť. Náš senát ako prvý rozhodol o tom, že inšpekcia ministerstva vnútra je nezákonná. Následne ma chceli trestať za právny názor. Motív pána Kaliňáka a pani Švecovej (Daniela Švecová, predsedníčka Najvyššieho súd - pozn. red.) je jasný. Prečo bol vymenený údržbár a riaditeľ správy a majetkového oddelenia? Mohol to byť napríklad pokus o vraždu nespôsobilým predmetom. A preto to treba vyšetriť. Prečo to padlo hneď po piatich minútach? Nikto nečakal, že prídem s takou procesnou prekážkou, na základe ktorej sa senát musel ísť poradiť. Ja som trestný sudca 30 rokov. Robím aj vraždy a trvám na svojom stanovisku. A na základe vášho pokusu nemôžem meniť názor. Tam je veľa momentov, nemôže sa šesť náhod sprítomniť do jednej udalosti.“ Nebráni vyšetrovaniu fakt, že z pokusu vyplýva, že vražda sa takto spáchať nedá? „Pokiaľ ide o kvalifikáciu trestného činu, to nechajte na orgány činné v trestnom konaní. Každý vyšetrovateľ musí zohľadňovať všetky okolnosti. Mohol to byť napríklad pokus o vraždu nespôsobilým predmetom. A preto to treba vyšetriť. Páchateľ nikdy nedomyslí všetky veci.“ V poslednom čase sa hovorí, že by ste mohli kandidovať za prezidenta. Máte nejaké politické ambície? „Nevylučujem nič, čo je spojené s mojou osobou. Keď som skončil ako predseda Najvyššieho súdu, dostával som otázky, či mám ambície na ministra. Nič vtedy nebolo aktuálne, ale nakoniec som sa stal, ani som nevedel ako. Za dva dni. Nič sa nedá vylúčiť. Ale politické ambície nemám, mňa baví trestné právo.“


Na majstrovstvách sveta získal striebro, vo veku 26 rokov zomrel reprezentant Hongkongu v plávaní

K tragickej udalosti prišlo počas tréningového kempu na Floride.

HONGKONG. Iba vo veku 26 rokov zomrel hongkonský plavecký reprezentant Kenneth To. K tragickej udalosti prišlo počas tréningového kempu na Floride, kde sa plavec pripravoval na tamojšej univerzite. To sa narodil v Hongkongu, ale reprezentoval Austráliu, kde vyrastal, a vo farbách ktorej vyhral zlato na Hrách Commonwealthu v roku 2014 v štafete na 4x100 m v.sp. Na MS 2013 získal striebro na 4x100 m polohové preteky. V roku 2016 sa rozhodol reprezentovať rodný Hongkong a bol tamojším 16-násobným národným rekordérom. Stále zostáva aj austrálskym rekordérom v krátkom bazéne na 100 a 200 m v individuálnej polohovke. "Po tréningovej jednotke sa v šatni cítil zle a museli ho hospitalizovať. Žiaľ, v nemocnici mu už nedokázali pomôcť. Sme šokovaní a zdrvení," citovala agentúra AFP z oficiálneho komuniké Hongkonského športového inštitútu.


Lamač a Marianum plánujú rozšírenie cintorína

Potrebná je najskôr sanácia havarijného stavu oporného múru.

BRATISLAVA. Bratislavský Lamač spolu s organizáciou Marianum zrealizujú projekt rozšírenia lamačského cintorína. Vyplýva to z memoranda medzi mestskou časťou a príspevkovou organizáciou, ktorá sa v metropole stará o mestské cintoríny. Podpis memoranda vo štvrtok (8. 8.) schválili lamačskí poslanci. Zámerom spolupráce je vytvoriť projekt, ktorý bude riešiť nielen zvýšenie nedostatočných kapacít cintorína, ale aj sanáciu oporného múru v blízkosti komunikácie, taktiež odvoz a likvidáciu odpadu z pietneho miesta a aj problematické dopravné napojenie z Hodonínskej ulice. Riaditeľ príspevkovej organizácie Radoslav Vavruš ozrejmil, že alfou a omegou v celej situácii je sanácia havarijného stavu oporného múru. "Jeho opravou je možné zároveň posúdiť a riešiť aj možnosť rozšírenia cintorína, ktorá súvisí s jeho predlžením," vysvetlil. Potvrdil zároveň, že v tomto roku bola vyčlenená pre Marianum z rozpočtu hlavného mesta suma na spracovanie statického posudku a následne projektového riešenia vzniknutej situácie. "Po dohode s predstaviteľmi Lamača by sa na projekte podieľala mestská časť dodaním geodetického zamerania. Až následne po odsúhlasení projektu budú známe možné náklady na riešenie oporného múru, ktoré predložíme zástupcom hlavného mesta na prerokovanie," informoval Vavruš. Spracovanie statického posudku i alternatív riešenia by sa malo podľa jeho slov zrealizovať do konca roka. "K prácam by sme chceli pristúpiť po schválení mestskou časťou a následne aj magistrátom v rokoch 2020 - 2021," dodal.


Astronómovia sa vrátia do Greenwichu, v Londýne majú nový teleskop

BRATISLAVA. Greenwich bol kedysi najvhodnejším miestom na sledovanie vesmíru v okolí Londýna. No ako sa mesto rozširovalo, do vzduchu sa dostalo toľko smogu, že astronómovia už nič nevideli. Po viac ako šesťdesiatročnej prestávke sa pozorovanie vracia do Londýna. V Kráľovskom observatóriu v Greenwichi (Royal observatory) spustili nový funkčný teleskop. Používať ho budú návštevníci ale aj amatérski a profesionálni astronómovia. Pozorovania v Greenwichi skončili v roku 1957, keď boli hodnoty smogu príliš vysoké. Premýšľal som: ako by vyzeralo observatórium mojich snov? Toto je ono. Všetky nástroje previezli do Herstmonceaux v Sussexe. Z budovy v Greenwichi sa na viac ako šesťdesiat rokov stalo múzeum astronómie, navigácie a zaznamenávania času. V súčasnej dobe má Londýn už čistejší vzduch a moderné technológie dokážu nevýhody pozorovania vo veľkých mestách obísť. Existujú napríklad filtre na teleskopy, ktoré blokujú farby zo sodíkových lámp používaných v pouličnom osvetlení. Takéto filtre bude mať aj teleskop AMAT (Astrografický teleskop Annie Maunderovej). Teleskop sa bude používať na študovanie Slnka, planét v slnečnej sústave ale tiež na pozorovanie vzdialených hviezd a planetárnych hmlovín. "Premýšľal som: ako by vyzeralo observatórium mojich snov? Toto je ono," píše v tlačovej správe observatória astronóm Tom Kerss, ktorý stojí za projektom nového teleskopu. Teleskop pomenovali po britskej astronómke a jednej z prvých žien, ktorá v observatóriu pracovala, Annie Maunderovej. Prístroj je zložený zo štyroch častí, najväčší teleskop má 35,5 centimetra. Dôležitosť malých teleskopov však netreba podceňovať, v roku 2017 sa napríklad 60 centimetrovému teleskopu podarilo objaviť sústavu s planétami, ktoré môžu mať vodu aj život. Greenwich bol kedysi skvelým miestom pre astronómov. Vtedy ešte v malom mestečku neďaleko Londýna bol kopček a nebol tu takmer žiadny smog. V roku 1675 tu preto Karol II. postavil Kráľovské observatórium pre kráľovského astronóma Johna Flamsteeda. Príchodom devätnásteho storočia sa podmienky zmenili. Londýn do seba pohltil Greenwich. Ulice postupne zaplnil smog, neskôr svetelné znečistenie a nakoniec otrasy nových železničných tratí zmarili merania citlivých prístrojov. Nový teleskop AMAT prinavráti Greenwichu jeho dôležité postavenie v astronómii. Astronómovia v observatóriu už teleskop odskúšali a pozreli sa napríklad aj na terén Mesiaca.


Zvolenie Tuska do čela Európskej rady podľa Lajčáka neovplyvní spoluprácu krajín V4

Minister zahraničia Miroslav Lajčák vyhlásil, že pre Slovensko je dôležité, že predseda Európskej rady je z nášho regiónu.

BRATISLAVA. Vždy, keď sa vieme dohodnúť, sa dohodneme, keď nie, tak z toho nerobíme drámu. Minister zahraničných vecí Miroslav Lajčák tak v stredu reagoval po rokovaní vlády na roztrieštenosť Vyšehradskej štvorky (V4) pri voľbe nového predsedu Európskej rady. "Poľská strana vysvetľovala zvyšným trom členom V4 svoje argumenty, ale pokojne bez nátlaku a my sme rovnako pokojne hovorili o tom, že máme s Donaldom Tuskom dobrú skúsenosť", uviedol minister. Lajčák súčasne dodal, že "je pre nás dôležité, že predseda Európskej rady je z nášho regiónu a bojíme sa, že ak by sme experimentovali s touto pozíciou, tak môžeme nakoniec skončiť s niekým, kto nebude mať taký vzťah k tomuto regiónu". Potvrdil, že na stretnutí slovenský premiér Robert Fico jasne povedal predsedovi poľskej vládnucej strany Právo a spravodlivosť (PiS) Jaroslawovi Kaczyňskému, že na túto otázku máme odlišný názor. To však podľa neho neznamená, že by to malo ovplyvniť vzájomné vzťahy do budúcnosti. Zároveň zdôraznil, že V4 nefunguje na potrebe absolútnej jednoty vo všetkých otázkach. Znovuzvolenie Donalda Tuska do čela Európskej rady, proti ktorému bolo Poľsko ako jeho domovská krajina, nebude mať vplyv na spoluprácu krajín V4. Krajiny budú pokračovať vo svojich projektoch, povedal v pondelok na tlačovej konferencii vo Varšave hovorca poľskej vlády Rafal Bochenek. Podľa jeho slov sú spoločne vypracované dokumenty V4 platné a skupina o nich bude informovať na úrovni Únie. Hovorca súčasne požiadal prítomných predstaviteľov médií, aby "nedémonizovali" znovuzvolenie Tuska do spomínanej funkcie a nespájali ho s činnosťou skupiny V4.


Bývalá šéfka kabinetu českého expremiéra Nečasa dostala tvrdší trest

Nečasovej súd udelil zákaz činnosti v štátnej správe na desať rokov.

PRAHA. Odvolací súd v piatok rozhodol o sprísnení podmienečného trestu pre Janu Nečasovú, bývalú šéfku kabinetu expremiéra Petra Nečasa. Informovala o tom česká spravodajská televízia ČT24. Nečasová dostala v novembri 2017 dvojročný podmienečný trest a zákaz činnosti vo vedúcich funkciách štátnej správy na päť rokov za zneužitie právomocí Vojenského spravodajstva za to, že v roku 2012 nechala protiprávne sledovať vtedajšiu Nečasovu manželku. Na základe rozhodnutia súdu sa jej podmienečný trest predĺžil na tri roky a súd jej zároveň udelil zákaz činnosti v štátnej správe na desať rokov. Súd rozhodoval aj o trojici spravodajcov: Ondrejovi Páleníkovi, Milanovi Kovandovi a Janovi Pohůnkovi, ktorí Nečasovej napomáhali. Tým súd udelil nižšie tresty - 2,5 roka, dva roky a 20 mesiacov a zákaz činnosti v spravodajských službách a bezpečnostných zboroch na osem, sedem a šesť rokov. "Bývalý generál Kovanda musí ešte podľa súdu nahradiť škodu za to, že spreneveril prostriedky Vojenského spravodajstva, keď na časť sledovania bývalej Nečasovej manželky použil súkromnú detektívnu službu," uviedol redaktor ČT Jiří Hynek.


Šéf Samsung Group čelí obvineniam z úplatkárstva, odmieta to

SOUL. V Južnej Kórei sa konalo predbežné vypočutie v procese so šéfom juhokórejskej firmy Samsung Group I Če-jongom. Čelí obvineniu z úplatkárstva a sprenevery v korupčnom škandále, ktorý viedol k dočasnému zosadeniu juhokórejskej prezidentky Pak Kun-hje. Manažér sa vypočúvania osobne nezúčastnil, jeho obhajca ale pred súdom uviedol, že všetky obvinenia odmieta. Štyridsaťosemročný miliardár I Če-jong, ktorý vedie celý konglomerát Samsung Group od mája 2014, kedy jeho otca I Kun-hia postihol infarkt, bol zatknutý 17. februára. Juhokórejská zvláštna prokuratúra jeho a ďalších štyroch členov vedenia koncom februára oficiálne obvinila z úplatkárstva, sprenevery, skrývania majetku v zahraničí a z krivého svedectva. V prípade, že bude uznaný vinným, hrozí I Če-Jongovi viac ako 20 rokov väzenia. Zvláštna prokuratúra tvrdí, že spoločnosť Samsung Group vyplatila organizáciám spojených s priateľkou prezidentky celkovo 43 miliárd wonov (35,4 milióna eur), aby získala vládnu podporu pre kontroverzné spojenie firiem Samsung C&T a Cheil Industries, s ktorým nesúhlasila časť menšinových vlastníkov. Fúziu nakoniec umožnila podpora štátneho dôchodkového fondu NPS, ktorý mal podiel v oboch firmách. Fúzia bola dôležitá pre upevnenie pozície I Če-Jonga. Obhajoba šéfa Samsungu odmietla všetky obvinenia, ktoré boli voči I Če-Jongovi vznesené. Podľa obhajoby zvláštna prokuratúra citovala svedkov, ktorých náležite nevypočula, pracuje s dôkazmi, ktoré patrične neskontrolovala, a predložila tvrdenia, ktoré sa nezakladajú na pravde. "Nie je jasné, aké príkazy mal I Če-jong (podľa prokuratúry) vydať. Obvinenia nemôže obsahovať tvrdenia, ktoré môžu vytvárať na súde predsudky ohľadom prípadu," povedal I Če-jongov obhajca Song U-čchol. Spoločne s I Če-jongom sú súdení ďalší štyria členovia vedenia Samsungu. Aj ich právnici obvinenia voči nim pred súdom odmietli.  Súdna sieň s kapacitou viac ako 150 ľudí bola zaplnená novinármi a ďalšími divákmi, z ktorých niektorí čakali od skorého rána, aby získali miesto, napísala agentúra Reuters. Dnešné rokovanie trvalo podľa Reuters hodinu. Proces prebiehajúci pred súdom nižšej inštancie by mal byť dokončený v priebehu troch mesiacov od obvinenia, ktoré bolo proti I Če-Jongovi vznesené 28. februára, uviedla agentúra Reuters.


Hodnota majetku v druhom dôchodkovom pilieri stúpla

BRATISLAVA. Sporitelia v druhom dôchodkovom pilieri mali k 27. aprílu tohto roka na svojich účtoch takmer 7,8 mld. eur. Čistá hodnota majetku sporiteľov sa oproti 20. aprílu zvýšila o 46,4 mil. eur. V dlhopisových fondoch objem prostriedkov stúpol o 20,4 mil. eur na 6,1 mld. eur. V akciových fondoch dôchodkové správcovské spoločnosti (DSS) evidovali 931,9 mil. eur, čo znamenalo nárast o 12,7 mil. eur. V indexových fondoch DSS spravovali 681,7 mil. eur, čím hodnota majetku v týchto fondoch išla nahor o 12,8 mil. eur. V zmiešaných fondoch bolo takmer 79,2 mil. eur, čím sa objem majetku v týchto fondoch zvýšil o 0,53 mil. eur. Informovala o tom Asociácia dôchodkových správcovských spoločností. V dlhopisových fondoch sa hodnota penzijných jednotiek zmenila od záporných 0,07 percenta po kladných 0,05 percenta. Hodnoty jednotiek v týchto fondoch boli v pásme od 0,042092 eura po 0,047948 eura. Hodnota dôchodkovej jednotky indexových fondov medzitýždenne vzrástla o 0,91 percenta až 1,25 percenta. Dôchodkové jednotky v týchto fondoch dosahovali hodnoty od 0,054652 eura po 0,059892 eura. V akciových fondoch hodnota dôchodkovej jednotky stúpla o 0,25 percenta až 1,32 percenta. Hodnota jednotky v týchto fondoch dosahovala od 0,045119 eura po 0,052048 eura. V dvoch zmiešaných fondoch sa hodnota dôchodkovej jednotky zvýšila o 0,14 percenta, resp. o 0,26 percenta. V týchto fondoch predstavovala hodnota dôchodkových jednotiek 0,045993 eura, resp. 0,049714 eura. Doplnkové dôchodkové spoločnosti spravovali k 27. aprílu tohto roka vo svojich fondoch vyše 1,95mld. eur. V príspevkových fondoch sa hodnota dôchodkových jednotiek v porovnaní s 20. aprílom zmenila od záporných 0,05 percenta po kladných 0,70 percenta. Vo výplatných dôchodkových fondoch sa hodnota dôchodkovej jednotky zmenila od záporných 0,07 percenta po kladných 0,03 percenta.


Diváci v NHL hádzali na ľad šiltovky po hetriku, ktorý nebol

Povedal som mu, že každému na štadióne teraz dlží jeho šiltovku, vravel Jeff Skinner o spoluhráčovi, ktorý tečoval jeho strelu.

BRATISLAVA. Keď sa v posledných sekundách druhej tretiny oprel do puku a ten skončil v sieti, diváci aplaudovali a začali hádzať na ľad šiltovky. Tak, ako je v NHL zvykom, keď hokejista zaznamená hetrik. Jeff Skinner už predtým v priebehu súboja strelil do siete New Yorku Rangers dva góly. Tretí, ktorý bol napokon víťazný a znamenal triumf Caroliny Hurricanes 3:2, mu však napokon rozhodcovia nepriznali. Pripísali ho jeho spoluhráčovi Bryanovi Bickellovi, ktorý puk pred brankárom Henrikom Lundqvistom tečoval. "Povedal som Bicksiemu (prezývka Bryana Bickella, pozn. red.), že každému na štadióne teraz dlží jeho šiltovku," zažartoval po zápase Skinner. Domáci Victor Rask dosiahol dve asistencie a bodoval v každom zo siedmich zápasov Hurricanes v tejto sezóne.


Just Eat a Takeaway.com oznámili zlúčenie

Firmy sa môžu stať jednou z najväčších platforiem na dodávanie potravín na svete.

LONDÝN. Britská spoločnosť Just Eat a holandská Takeaway.com v pondelok predstavili plán na spojenie svojich síl a vytvorenie "ťažkej váhy" v rýchlo rastúcom odvetví dodávok potravín. Kombinácia týchto dvoch spoločností povedie k vytvoreniu dodávateľskej platformy v hodnote približne 11 miliárd USD (9,88 miliardy eur), ktorá bude schopná konkurovať spoločnosti Deliveroo so sídlom v Británii a americkej Uber Eats, ktorá má silnú pozíciu aj na dôležitých trhoch, ako sú Británia, Kanada, Nemecko a Holandsko. Ak sa transakcia uskutoční, akcionári spoločnosti Just Eat budú mať podiel vo výše 52,2 % v kombinovanej firme so sídlom v Holandsku, pričom jej akcie budú kótované na londýnskej burze. Akcie Just Eat v pondelok ráno vyskočili o viac ako 20 % po zverejnení správy. Obe firmy uviedli, že ak sa stanú jednou z najväčších platforiem na dodávanie potravín na svete, budú schopné zvýšiť investície do technológií a marketingu. "Kľúčovou črtou kombinácie Just Eat a Takeaway.com je limitované geografické prekrývanie spoločností," uviedol analytik Russell Pointon z Edison Investment Research. Spojenie im "pomôže zlepšiť ziskovosť investovaním do menej ziskových trhov a pri boji o podiel na veľmi konkurenčnom trhu," dodal. (1 EUR = 1,1138 USD)


Danko pri výročí Hurbanovho narodenia vyzval na väčšiu slušnosť

Piliere Hurbanovho myslenia a cítenia sú podľa Danka aktuálne aj dnes.

BRATISLAVA. Piliere myslenia a cítenia, kresťanské národné i sociálne hodnoty Jozefa Miloslava Hurbana sú aktuálne aj dnes. V rámci slávnostnej akadémie pri príležitosti 200. výročia jeho narodenia to uviedol predseda Národnej rady  Andrej Danko (SNS). Ten v príhovore v historickej budove Národnej rady SR vyzval aj na väčšiu slušnosť a úctu v spoločnosti. "Vyzývam aj na pôde tejto akadémie k tomu, aby v spoločnosti zavládla väčšia slušnosť, aby ľudia, Slováci a národnostné menšiny, ktoré tu žijú, aby mali voči sebe väčšiu úctu. Aby sme sa nesmiali jeden druhému z toho, kto ako vyzerá, či mu ujde myšlienka, slovo, ale aby sme sa povzbudzovali, aby sme sa nedeptali, aby sme neheroizovali šialencov," uviedol v úvodnom príhovore. Podľa jeho slov by sa Hurban tešil z toho, že máme Slovenskú republiku, že sme súčasťou Európskej únie a že robíme všetko pre to, aby sme ju povzniesli. Piliere Hurbanovho myslenia a cítenia, kresťanské, národné i sociálneho hodnoty, ale tiež hodnoty slovanskej, ale aj širšej európskej vzájomnosti sú podľa Danka aktuálne aj dnes. "Podpora týchto hodnôt a ich povýšenie nad materialistický princíp, nad hrabivosť a osobné výhody sú v súčasnosti čoraz naliehavejšie," dodal. Hurban by nás podľa Danka perom, slovom a isto aj mečom upozorňoval na to, že vždy musí zvíťaziť pravda, morálka a vzájomná úcta. V tomto roku si pripomíname 200. výročie narodenia Jozefa Miloslava Hurbana. Národno-kultúrne a literárne inštitúcie ho ako celok vyhlásili za Rok Jozefa Miloslava Hurbana. J. M. Hurban sa narodil 19. marca 1817 v Beckove. Nebol len významný literát - básnik, prozaik, dramatik, literárny historik, redaktor, vydavateľ a jeden z rozhodujúcich účastníkov uzákonenia našej spisovnej reči, ale aj revolucionár.


Ruský ústavný súd odmietol Navaľného sťažnosť, opozičný líder kandidovať nemôže

V prípade víťazstva zostane Putin prezidentom ďalších šesť rokov, teda až do roku 2024.

MOSKVA. Ústavný súd (ÚS) Ruskej federácie odmietol prijať na preskúmanie žiadosť ruského opozičného politika Alexeja Navaľného ohľadom rozhodnutia Ústrednej volebnej komisie, ktorá ho nedávno odmietla zaregistrovať ako kandidáta marcových prezidentských volieb. Informovala o tom v piatok agentúra Interfax. Navaľnyj od ÚS chcel, aby vyniesol verdikt, či je zákon o voľbách ruského prezidenta v súlade s ústavou v tej svojej časti, ktorá ustanovuje dodatočné obmedzenia vo veci tzv. pasívneho volebného práva - teda práva občana byť volený. ÚVK svojím rozhodnutím z 25. decembra 2017 odmietla Navaľného zaregistrovať vzhľadom na jeho platné usvedčenie z údajnej sprenevery v kauze Kirovles, ktoré mu najbližších desať rokov bráni uchádzať sa o prezidentský úrad. Navaľnyj sa voči rozhodnutiu odvolal, Najvyšší súd Ruskej federácie však začiatkom januára jeho odvolanie zamietol. Navaľného advokáti avizovali, že ak rozhodnutie ÚVK nebude zrušené, znemožnenie účasti svojho mandanta ako kandidáta vo voľbách napadnú aj na Európskom súde pre ľudské práva. Prezidentské voľby v Rusku sa uskutočnia 18. marca, predvolebná kampaň sa začala 18. decembra. Ich favoritom je súčasný prezident Vladimir Putin, ktorého funkčné obdobie sa skončí 7. mája. V prípade volebného víťazstva zostane Putin (65) vo funkcii ďalších šesť rokov, teda až do roku 2024. Podľa posledných prieskumov mu dôveruje približne 80 percent Rusov a jeho víťazstvo je prakticky isté.


Sýrska armáda kontroluje takmer celé východné Aleppo

DAMASK, BEJRÚT. Sýrska armáda v pondelok oznámila, že kontroluje už 98 percent východnej časti mesta Aleppo. Zostáva jej dostať pod kontrolu už len malú enklávu preplnenú povstalcami a civilistami. Armáda informovala, že ovládla štvrť Fardús, jednu z najväčších vo východnej časti Aleppa, ktorú kontrolovali povstalci od roku 2012. Sýrska armáda predtým uviedla, že vojaci získali v noci na pondelok plnú kontrolu aj nad juhovýchodnou štvrťou Šajch Saíd a postupujú do ďalších. Podľa ruského Centra pre zmierenie znepriatelených strán v Sýrii kontroluje sýrska armáda už vyše 95 percent územia Aleppa. Centrum ďalej uviedlo, že jeho personál evakuoval dosiaľ z východnej časti mesta viac ako 100-tisíc civilistov vrátane 40-tisíc detí. Celkovo 2215 militantov zložilo zbrane a v súlade s rozhodnutím sýrskeho prezidenta Bašára Asada 2137 z nich dostalo amnestiu.


Netanjahu a Macron si v Paríži pripomenuli obete zatýkania Židov

Účasť Francúzov na tomto zatýkaní bola v krajine desaťročia tabu.

PARÍŽ. Izraelský premiér Benjamin Netanjahu a francúzsky prezident Emmanuel Macron sa v Paríži spoločne zúčastnili na spomienkovom podujatí pri príležitosti 75. výročia najväčšieho hromadného zatýkania Židov vo Francúzsku počas druhej svetovej vojny. Netanjahu a Macron položili kvety k pamätníku, kde kedysi stál štadión Vél d'Hiv. Na ten policajti pri tzv. Razii zimného velodrómu priviedli 16. a 17. júla 1942 vyše 13-tisíc zadržaných Židov z francúzskej metropoly a okolia pred tým, ako ich deportovali do vyhladzovacích táborov. Menej než sto z nich prežilo. Účasť Francúzov na tomto zatýkaní bola v krajine desaťročia tabu, píše agentúra DPA. Až v roku 1995 sa za ňu ospravedlnil vtedajší francúzsky prezident Jacques Chirac. Po spomienkovej ceremónii sa Macron a Netanjahu zišli na rozhovoroch v Elyzejskom paláci. Macron vyzval na uskutočnenie nových izraelsko-palestínskych mierových rozhovorov s cieľom vytvorenia dvoch nezávislých štátov. Francúzsky prezident uviedol, že "všetko musí byť urobené preto, aby sa rokovania obnovili". Cieľom je dosiahnuť riešenie s dvoma štátmi, tak ako to už dlho požaduje medzinárodné spoločenstvo. Macron však varoval, že pokračujúca výstavba židovských osád by mohla ohroziť takéto rokovania a nádeje na mier. Podľa neho je Francúzsko pripravené použiť pri príprave nových rokovaní svoje diplomatické páky, ale viac to nešpecifikoval. Izraelský premiér vyhlásil, že "zdieľame rovnakú túžbu po mierovom Blízkom východe," avšak k možným mierovým rozhovorom sa nevyjadril. Macron tiež odsúdil piatkový útok, pri ktorom prišli o život dvaja izraelskí policajti na posvätnom mieste pre židov aj moslimov v Jeruzaleme. Úrad francúzskeho prezidenta uviedol, že Macrona znepokojuje izraelská bezpečnosť, ale taktiež pokračujúca výstavba židovských osád a obáva sa, že Netanjahu pozvoľna upúšťa od odhodlania dospieť k riešeniu s dvoma štátmi. Obaja lídri prediskutovali aj boj s extrémizmom v Sýrii aj inde a zlepšenie hospodárskej spolupráce.


Ford investuje ďalšiu miliardu dolárov do tovární v Amerike

BRATISLAVA. Americká automobilka Ford investuje do rozvoja svojich tovární v USA ďalších 1,2 miliardy dolárov. Podľa portálu bbc.com o tom spoločnosť informovala v stredu. Automobilka rozširuje svoj investičný plán po tom, čo v januári oznámila, že na modernizáciu továrne Flat Rock v štáte Michigan vynaloží 700 miliónov dolárov. Aktuálne investičné zámery v USA podľa bbc.com vo veľkej miere zodpovedajú skoršej dohode medzi firmou a odborovým zväzom automobilového priemyslu.Ford v januári zrušil plánovanú investíciu v objeme 1,6 miliardy dolárov do výstavby nového závodu v Mexiku. Automobilka tým oficiálne reagovala na prudký pokles predajov malých áut na severoamerickom trhu, šéf spoločnosti Mark Fields však rozhodnutie označil aj za "vyjadrenie dôvery" v ekonomickú politiku zvoleného prezidenta Donalda Trumpa. Ten Ford aj jeho konkurenta General Motors opakovane kritizoval za presúvanie výroby do Mexika.


Prokuratúre ešte nedoručili spis s Bašternákovou výpoveďou

Podnikateľ Ladislav Bašternák je obvinený z neodvedenia dane a poistného.

BRATISLAVA. Polícia zatiaľ nedoručila na Úrad špeciálnej prokuratúry (ÚŠP) spisový materiál v prípade daňového trestného činu obvineného podnikateľa Ladislava Bašternáka, ktorý mal podľa informácií médií vypovedať v uplynulých dňoch pred policajným vyšetrovateľom a prejaviť účinnú ľútosť. TASR informovala hovorkyňa ÚŠP Jana Tökölyová. "K dnešnému dňu Úrad špeciálnej prokuratúry nedisponuje žiadnym spisovým materiálom, ktorý by predložil vyšetrovateľ Policajného zboru SR v súvislosti s účinnou ľútosťou," uviedla v utorok Tökölyová pre TASR. Podľa medializovaných informácií mal podnikateľ Ladislav Bašternák vypovedať minulý štvrtok (17.8.) pred vyšetrovateľom Národnej kriminálnej agentúry (NAKA) a počas výsluchu si mal uplatniť inštitút tzv. účinnej ľútosti. Polícia to však nepotvrdila. "S otázkou, či uplatnil obvinený Ladislav B. inštitút účinnej ľútosti, sa obráťte priamo na obvineného," uviedol hovorca Prezídia Policajného zboru Martin Wäldl. Upozornil však, že akýkoľvek ďalší postup voči obvinenému, napríklad zastavenie trestného stíhania, je kompetentný vykonať v zmysle Trestného poriadku len prokurátor. Vyšetrovateľ NAKA obvinil 17. marca tohto roka podnikateľa Ladislava Bašternáka zo zločinu neodvedenia dane a poistného. Viaceré médiá informovali, že Ladislav Bašternák si v minulosti mohol uplatniť neprimeraný odpočet daní vo výške približne dva milióny eur v súvislosti s bytmi v komplexe Five Star Residence. Polícia v tejto veci začala minulý rok trestné stíhanie a vykonala niekoľko prehliadok. Pri trestnom čine, z ktorého je podnikateľ obvinený, prichádza do úvahy inštitút účinnej ľútosti. Znamená to, že ak by obvinený uhradil škodu, ktorú mal spôsobiť, mohla by po splnení zákonných podmienok trestnosť jeho činu zaniknúť.


Na ISS zlyhal jeden počítač. Posádka nie je ohrozená

MOSKVA, BRATISLAVA. V ruskom module na Medzinárodnej vesmírnej stanici (ISS) zlyhal jeden počítač. Informovala o tom ruská vesmírna agentúra Roskosmos s tým, že posádke nehrozí žiadne nebezpečenstvo a plynulý chod stanice zabezpečia zvyšné dva počítače. Opravu naplánovali na štvrtok.Minulý mesiac musela núdzovo pristáť raketa, ktorá mierila na ISS. Jej posádku tvorili Nick Hague z NASA a Alexej Ovčinin z Roskosmosu. V súčasnosti sa na stanici nachádzajú Sergej Prokopjev, Serena Aunon-Chancellor a Alexander Gerst. Ďalší členovia by sa k nim mali pripojiť začiatkom decembra.


Zelené pľúca planéty ničí rekordné množstvo požiarov

Počet lesných požiarov v Brazílii vzrástol v porovnaní s vlaňajškom o 84 percent.

Amazonský dažďový prales postihol tento rok rekordné množstvo požiarov. Brazília v nedeľu nasadila na hasenie požiarov dve lietadlá typu Hercules C-130 po tom, čo vypukli stovky nových požiarov. Hustý dym zahalil hlavné mesto severozápadného štátu Rondonia Porto Velho. Od januára do augusta zaznamenali takmer 73-tisíc požiarov. Za celý rok 2018 ich pritom bolo iba 39.759, uviedol Národný ústav pre vesmírny výskum INPE. Ide o najväčšie množstvo požiarov v amazonskom dažďovom pralese od roku 2013.


Nový Zéland poslal do vesmíru raketu, pridal sa k ďalším desiatim krajinám sveta

WELLINGTON. Nový Zéland sa stal v poradí už 11. krajinou sveta, kde sa uskutočnil štart kozmickej rakety. Vo štvrtok totiž z kozmodrómu súkromnej americkej spoločnosti Rocket Lab na polostrove Mahia úspešne odštartovala nosná raketa Electron určená na vynášanie nanosatelitov na obežnú dráhu Zeme. Hoci išlo iba o testovací let, získané údaje budú kľúčové pre pravidelnú prevádzku, ktorá sa má začať ešte tento rok. Nasledovať však budú ešte ďalšie dva skúšobné štarty. Electron, ktorého konštruktérom je takisto Rocket Lab, odštartoval o 06.20 h SELČ po troch odkladoch pre nepriaznivé počasie, informuje agentúra DPA. Cieľom spoločnosti Rocket Lab je ponúknuť časté štarty pre komerčných klientov, ktorých cena by nemala presiahnuť päť miliónov dolárov. "Spoločnosti vyrábajúce malé družice v súčasnosti čakajú celé roky na príležitosť dostať sa na orbitu, často na úkor väčších vynášok," uviedol zakladateľ spoločnosti Peter Beck. Electron s dĺžkou 17 metrov a hmotnosťou 11,5 tony bude dopravovať do vesmíru náklad s maximálnou hmotnosťou 150 kilogramov, a to najmä malé komunikačné, meteorologické a námorné družice, ako aj rozličné zariadenia na monitorovanie úrody, prírodných katastrof či poskytovanie údajov pri záchranárskej činnosti.


Slovan vyhral aj deviaty jarný zápas, dva góly strelil kanonier Šporar

Fortuna liga

Hamšík v Číne

Česká liga

Premier League

La Liga

Bundesliga

Ligue 1

BRATISLAVA. Futbalisti Slovana Bratislava, ktorí už majú istotu majstrovského titulu, zvíťazili nad Ružomberkom tesne 3:2 v nedeľňajšom stretnutí piateho kola skupiny o titul v najvyššej slovenskej súťaži Fortuna lige. V jarnej časti sezóny sú slovanisti naďalej stopercentní a na konte majú už 73 bodov. Hrdinom tretieho vzájomného duelu s Liptákmi bol slovinský kanonier Andraž Šporar. V 19. minúte otvoril skóre, keď poľahky obišiel Jána Masla a loptu upratal k ľavej žrdi. Na jeho presný zásah síce krátko po prestávke odpovedal hosťujúci kapitán Dominik Kružliak, no v 61. minúte skóroval Šporar z pokutového kopu. Náskok Slovana v 74. minúte zvýšil Dejan Dražič a napokon sa jeho gól ukázal byť víťazným. V poslednej minúte riadneho hracieho času totiž ešte prekonal Dominika Greifa striedajúci Viktor Jedinák. Fortuna liga - skupina o titul, 5. kolo Góly: 19. a 61. Šporar (druhý z pok. kopu), 74. Dražič - 48. D. Kružliak, 90. Jedinák Bez kariet, rozhodovali: Chmura - Jenčura, Galo, 6845 divákov Slovan Bratislava: Greif - Apau, Bajrič, Božikov, Suchockij - Ljubičič, Ibrahim Rabiu (81. Nono) - Holman (79. D. Strelec) - Čavrič (46. Moha), Šporar, Dražič Ružomberok: Macík - Čurma, D. Kružliak, J. Maslo, Madleňák - D. Takáč (81. M. Kochan), Qose - Mustedanagič, M. Kmeť (69. T. Kostadinov), Gál-Andrezly (86. Jedinák) - Gerec Martin Ševela, tréner Slovana: "Ružomberok nás veľmi potrápil. Mali sme dobrý prvý polčas, hráči predvádzali dobrý pohyb. Do druhej polovice sme chceli vstúpiť aktívne, ale súper vyrovnal. Boli sme si však vedomí našich kvalít, takže sme nespanikárili. Druhý polčas bol otvorenejší, z brejkov sme viac vyťažili my. Strelili sme tri góly, čo je dobrá vizitka, na druhej strane si musíme dávať väčší pozor v obrane." David Holoubek, tréner Ružomberka: "V prvom rade gratulujem Slovanu k zaslúženému titulu. Prišli sme sem s cieľom potrápiť či dokonca prekvapiť súpera. Nevstúpili sme však dobre do zápasu, boli sme trochu nervózni a v tom je sila Slovana, že to dokázal potrestať. Súper nás prevýšil a zaslúžene zvíťazil. V závere sme si vypracovali tlak, ale už sme nedokázali vyrovnať. Neskladáme zbrane a chceme sa pripraviť na ďalší zápas."


Francúzskych policajtov postavili mimo služby pre násilie pri zatýkaní

Muž utrpel pri zatýkaní vážne zranenie po údajnom znásilnení s policajným obuškom.

PARÍŽ. Jeden francúzsky policajt bol obvinený zo znásilnenia 22-ročného muža a traja ďalší z jeho napadnutia po tom, ako minulý týždeň kontrola jeho totožnosti v meste Aulnay-sous-Bois v severovýchodnej časti metropolitnej oblasti Paríža prerástla do násilností. Právny zástupca obete Eric Dupond-Moretti v pondelok povedal, že jeho klient je po operácii hospitalizovaný. Muž utrpel vo štvrtok vážne zranenie po údajnom znásilnení s policajným obuškom. Minister vnútra Bruno Le Roux postavil štvoricu obvinených policajtov mimo služby a povedal, že okolnosti zatknutia uvedeného muža musia byť "veľmi jasne a jednoznačne" vysvetlené. V meste sa v pondelok konal pochod na podporu obete policajného násilia. Aulnay-sous-Bois má vyše 80-tisíc obyvateľov a počas nepokojov v parížskej aglomerácii v roku 2005 patrilo medzi oblasti najviac zasiahnuté protestmi a násilnosťami.


Štát sa dohodol o úsporách energie s dvanástimi spoločnosťami

Dohody o úsporách podpísali aj podniky s významným podielom na celkovej spotrebe energie.

BRATISLAVA. Slovensko spravilo ďalší krok k zvyšovaniu energetickej efektívnosti. Zástupcovia dvanástich spoločností podpísali s Ministerstvom hospodárstva SR (MH) dobrovoľné dohody, ktoré môžu priniesť úsporu až 20 percent na celkovej konečnej energetickej spotrebe Slovenska. „Lepšia efektivita bude prínosom pre ekonomiku, životné prostredie a pomôže nám to plniť naše záväzky voči EÚ. Spolupráca s významnými priemyselnými hráčmi je výborným signálom pre budúcnosť, lebo môže motivovať aj ďalšie spoločnosti, aby sa v budúcnosti pridali," povedal minister hospodárstva Peter Žiga. Dobrovoľné dohody podpísal rezort hospodárstva s podnikmi Duslo, Hornonitrianske bane Prievidza, Ferroenergy, Metsä Tissue Slovakia, Mondi SCP, PSA Peugeot Citroën Slovakia, Philips Slovakia, RMS, Slovenské magnezitové závody, Slovnaft, U. S. Steel Košice a Volkswagen Slovakia. Spoločnosti podpísali s ministerstvom dva typy dohôd. Dohodu o poskytovaní informácií a dohodu o úspore. Dohoda o poskytovaní informácií zaväzuje podnik k dodaniu údajov o dosiahnutých úsporách energie. Spoločnosti budú každý rok informovať rezort hospodárstva o konkrétnych opatreniach na úsporu energie, ktoré sa im podarilo zrealizovať. Druhým typom je dohoda o úspore, ktorá zaväzuje podnik k dosahovaniu konkrétnych úspor energie na najbližšie roky. Spoločnosti budú na základe týchto dohôd plniť plán so záväznými hodnotami energetických úspor do roku 2020. Ministerstvo hospodárstva sa však bude snažiť o využívanie dobrovoľných dohôd aj pre ďalšie obdobie, do roku 2030, a to v kontexte pripravovanej novely smernice o energetickej efektívnosti, o ktorej sa tento týždeň diskutovalo na Rade ministrov pre energetiku v Luxemburgu. „Rezort hospodárstva je pripravený naďalej viesť aktívny dialóg s podnikmi s cieľom navrhovania nových opatrení a plánovania ďalších finančných mechanizmov aj po roku 2020,“ zdôraznil Žiga. V rokoch 2000 až 2015 sa Slovensku podarilo znížiť energetickú náročnosť o 51 %. Spomedzi krajín V4 má v súčasnosti Slovensko najnižšiu energetickú náročnosť, no v porovnaní s ostatnými členskými krajinami EÚ sme siedmou krajinou s najvyššou energetickou náročnosťou. Podľa ministerstva potenciál na ďalšie úspory energie je stále najväčší v sektore priemyslu, ktorý má z hľadiska konečnej energetickej spotreby dominantnú pozíciu. Jeho podiel na celkovej spotrebe národného hospodárstva SR predstavuje približne 36 %. Výdavky na energie sú jednou z najväčších nákladových položiek viacerých spoločností, ktoré podpísali dobrovoľné dohody. „Pre zachovanie konkurencieschopnosti preto musíme dosiahnuť vyššiu účinnosť tam, kde energie spotrebúvame, a to v rámci rafinérskej výroby, distribučných kanálov či v prevádzke čerpacích staníc,“ povedal generálny riaditeľ spoločnosti Slovnaft Gabriel Szabó. Viceprezident spoločnosti U.S. Steel Košice Miroslav Kiraľvarga víta snahu ministerstva vyjsť v ústrety priemyslu z hľadiska zlepšenia energetickej efektívnosti výroby. „Keďže je u nás elektrina významnou zložkou nákladov, je pre nás prirodzenou snahou nachádzať cesty ako energiu čo najlepšie využiť,“ dodal Kiraľvarga. K úsporám energie sa zaviazali aj niektoré automobilky. „Aj týmto podpísaným záväzkom pristupujeme k danej téme zodpovedne a presadzujeme znižovanie energetickej náročnosti aj konkrétnymi dosiahnutými úsporami,“ povedal člen predstavenstva spoločnosti Volkswagen Slovakia pre personálnu oblasť Eric Reuting. Napĺňanie európskej stratégie v súvislosti s energetickou efektívnosťou plne podporuje aj trnavská automobilka PSA Peugeot Citroën. „Máme ambíciu prispieť znížením spotreby energie nášho výrobného centra v Trnave,“ uviedol generálny riaditeľ Groupe PSA Slovakia Stéphane Bonhommeau. Ministerstvo hospodárstva už v rokoch 2016 a 2017 podpísalo dobrovoľné dohody s jedenástimi podnikmi, a to Transpetrol, VSE, SPP, ZSE – D, ZSE Energia, Bratislavská teplárenská, Eustream, SSE, SPP - D, Matador Holding, a Železiarne Podbrezová.


Strany konfliktu v Donbase sa dohodli na prímerí od 21. júla

Účastníci rokovaní súčasne potvrdili odsun vojakov a zbraní a odmínovaní okolia obce Stanycia Luhanska.

KYJEV. Trojstranná kontaktná skupina pre urovnanie konfliktu na východe Ukrajiny sa dohodla na časovo neobmedzenom prímerí, ktoré začne v Donbase platiť od polnoci 21. júla. Na brífingu v Minsku to v noci na štvrtok oznámil osobitný vyslanec Organizácie pre bezpečnosť a spoluprácu v Európe (OBSE) Martin Sajdik. Medzičasom to podľa agentúry Interfax potvrdil aj zástupca Ruska v kontaktnej skupine Boris Gryzlov. Záväzok rešpektovať prímerie deklaroval aj Kyjev, informovala agentúra TASS. Účastníci rokovaní súčasne potvrdili dokončenie odsunu vojakov a zbraní a odmínovaní okolia obce Stanycia Luhanska a dohodli sa aj na demontáži opevnení v danej oblasti a oprave mosta v obci, uviedla hovorkyňa ukrajinského exprezidenta Leonida Kučmu, predstaviteľa Ukrajiny v kontaktnej skupine. Na schôdzke kontaktnej skupiny bola potvrdená aj informácia o mieste, kde sa nachádza 69 občanov Ukrajiny, ktorých zadržiavajú proruskí separatisti. Kučmova hovorkyňa uviedla, že v ukrajinských väzenských zariadeniach sa nachádza 208 ľudí, o ktorých osud sa zaujímali predstavitelia úradov v Donbase. V súvislosti so zadržiavanými sa účastníci schôdzky v Minsku dohodli, že v čo najkratšom čase pripravia ich prepustenie na slobodu alebo výmenu. Zhodli sa aj na nutnosti pokračovať v pátraní po nezvestných osobách. Ruský predstaviteľ v kontaktnej skupine Boris Gryzlov informoval, že hlavnými témami schôdzky v Minsku boli problémy spojené so zaistením bezpečnosti ľudí a humanitárne otázky. Stretnutie súčasne označil za jedno z najplodnejších. Podľa Interfaxu Gryzlov súčasne ukrajinskej strane pripomenul, že rokovania v tzv. normandskom formáte nemôžu nahradiť priamy dialóg Kyjeva s Doneckom a Luhanskom, ktorý sa odohráva na schôdzkach kontaktnej skupiny v Minsku. Pripomenul, že Kyjev nesplnil rad požiadaviek, ktoré boli voči nemu vznesené a ktoré potvrdili práve účastníci rokovaní v normandskom formáte. Normandský formát je diplomatické zoskupenie najvyšších predstaviteľov Ukrajiny, Ruska, Francúzska a Nemecka a ich ministrov zahraničných vecí. Jeho cieľom je urovnať krízu na východe Ukrajiny. Normandský formát vznikol v júni 2014, keď sa pri príležitosti 70. výročia vylodenia spojeneckých vojsk v Normandii stretli vtedajší ukrajinský prezident Petro Porošenko, šéf Kremľa Vladimir Putin, vtedajší francúzsky prezident Francois Hollande a nemecká kancelárka Angela Merkelová. Táto štvorica politikov po prvý raz diskutovala o spôsoboch vyriešenia konfliktu na Ukrajine.


Štát hrdinov nechráni, na spravodlivosť čakajú roky

Ľudia ochotní oznámiť podvody často najprv bojujú s vlastným zamestnávateľom.

BRATISLAVA. Poldňové výsluchy bez právnika, prepustenie z práce a ťahanie sa po súdoch. Oznámiť podozrenie z porušenia zákona v dobrej viere nie je príjemné. Slovensko to takýmto ľuďom veľmi neuľahčuje. Väčšina takýchto odvážlivcov hovorí, že svoje rozhodnutie ani po rokoch neľutuje. Napriek tomu neraz prechádzali tŕnistou cestou, tvrdí Fero Paulíny, manažér ocenenia Biela vrana, ktoré sa udeľuje za odvážny spoločenský čin. „Od mlčiacich kolegov cez oportunistické vedenie, formálnych úradníkov, ktorí viac zametajú ako vyšetrujú, až po výpoveď a posmech či vyhrážky okolia,“ povedal Paulíny. Zuzana Hlávková, ktorá v nedeľu verejne upozornila na predražené podujatia k slovenskému predsedníctvu Rady EÚ, tvrdí, že je pripravená na všetko, čo príde. Je možné, že zo Slovenska odíde. V zahraničí majú podľa právnika Transparency International Pavla Nechalu systém ochrany takýchto ľudí oveľa prepracovanejší. Aj tam sa však na ňu môžu pozerať ako na bonzáčku. „Stretol som človeka z Írska, ktorý oznámil nejaké veci v banke a nevie sa v tej krajine zamestnať dlhé roky,“ povedal Nechala. Denník SME prináša príbehy niekoľkých ľudí, ktorí sa rozhodli verejne poukázať na možné porušovanie zákona. Vďaka pracovníkovi SIS Petrovi Holúbkovi dnes musí premiér Robert Fico opakovane počúvať otázku, či pil kolu na Vazovovej ulici v Bratislave. Holúbek tam počas rokov 2005 a 2006 odpočúval byt, vďaka čomu vznikol spis Gorila. SIS ho z práce vyhodila v marci 2009 krátko po tom, ako podľa zverejneného spisu vtedajšiemu riaditeľovi Jozefovi Magalovi napísal, že kauza existuje a jeho nadriadení ju zametajú pod koberec. Jeho prepustenie šlo na súd, ktorý Holúbek vyhral. „Vyhral som na Najvyššom súde po odvolaní sa proti prepusteniu. SIS to rozhodnutie rok a pol ignorovala,“ povedal Peter Holúbek pre blog novinára denníka SME Toma Nicholsona. Dodal, že od tajnej služby už dostal finančné odškodnenie. Do jej radov sa však už nevrátil. „Moje znovuprijatie by znamenalo, že mám „domácu väzbu“, mám sedieť doma každý deň do štvrtej. Podal som výpoveď,“ hovorí. O podobných praktikách šikanovania zamestnancov hovoril aj policajt Jozef Žaťko, ktorý upozornil na kšeftovanie s benzínom na Úrade pre ochranu ústavných činiteľov. Všimol si, že niektorí kolegovia vykazujú maximálnu povolenú spotrebu benzínu a nafty bez ohľadu na štýl jazdy a reálne čísla. To, čo ušetrili, tak mohli napríklad predávať načierno. Jeho nadriadení si s podozreniami ťažkú hlavu nerobili. Žaťko preto v marci 2010 celú vec medializoval. Ministerstvo vnútra sa opäť viac ako kauzou samotnou, zaoberalo osobou, ktorá ju spustila. Vraj sa Žaťko „mstí a prská ničím nepodložené dezinformácie a invektívy“ a „poškodzuje dobré meno úradu“. Označili ho za „urazeného policajta“. Žaťko nasledujúci polrok nedostával robotu a čas si krátil hraním pingpongu o stenu. Chrbtom sa mu otočila aj väčšina kolegov. Po zmene vedenia zastavili voči nemu disciplinárne konanie a mohol sa vrátiť do terénu. Trestný čin pri tankovaní však nedokázali. Jozef Žaťko dal napriek tomu v polovici roku 2011 výpoveď s tým, že netreba zmeniť riaditeľa, ale systém. Bývalý vojenský rozviedčik Vladimír Suchodolinský sa v máji 2013 postavil pred kamery a opísal rozkrádanie vo vojenskej tajnej službe. Detailne ho opisovala aj správa, ktorú spísal ešte vo funkcii zástupcu riaditeľa služby. Vtedajší minister obrany Martin Glváč ju označil za slohovú prácu. Polícia trestné stíhanie vo veci rozkrádania majetku nakoniec zastavila s tým, že vyšetrovanie nič nezákonné nepotvrdilo. Neskôr to potvrdila aj špeciálna prokuratúra. Vladimír Suchodolinský zomrel 6. októbra 2015 na zriedkavý typ rakoviny. Košický učiteľ Oto Žarnay si popri svojej práci na obchodnej akadémii všimol, že jeho škola vypláca mesačne 400 eur na externé právne služby, pričom mu nik nedokázal povedať, aké právne úkony škola potrebovala. Po medializácii kauzy ho v máji 2013 škola prepustila, oficiálne z organizačných dôvodov. Po vyhodení si takmer jeden a pol roka nedokázal nájsť novú prácu. Žarnayovi dal za pravdu Najvyšší kontrolný úrad, v roku 2013 dostal za svoj skutok ocenenie Biela vrana. Žarnayova výpoveď bola podľa okresného súdu Košice II zákonná. Jednou z najznámejších nositeliek ocenenia Biela vrana sa v roku 2010 stala Zuzana Melicherčíková. Tá pracovala na študijnom oddelení Právnickej fakulty UK v Bratislave a zistila nezrovnalosti v prijímacom konaní. Na školu sa totiž dostávali aj študenti, ktorí na prijímačkách skončili pod čiarou. Po odhalení podozrení sa Melicherčíková stala terčom ohovárania anonymov na internete. IP adresy diskutérov sa však podarilo vystopovať priamo k jej nadriadeným. Jedna bola prepojená na prorektora UK Jána Pekára, druhú mohol používať Anton Martvoň, poslanec Smeru, ktorý pracoval aj na právnickej fakulte. Po odchode z práce sa Melicherčíková musela zamestnať v rýchlom občerstvení McDonald´s, aby si dokázala prežiť. Martvoň a iní bývalí kolegovia k nej chodievali a nechávali sa obsluhovať. Zvláštne praktiky pri vyšetrovaní zažil aj Filip Rybanič, ktorý 1. júna 2016 ako pracovník Tatra banky nazrel do účtu ministra vnútra Roberta Kaliňáka. V tom čase už bol Rybanič asistentom poslanca za SaS Jozefa Rajtára. Z účtu vyplývalo, že Kaliňák prijal spolu 260-tisíc eur ako splátku pôžičky od spoločnosti B. A. Haus, v ktorej bol do októbra 2013 konateľom podnikateľ Ladislav Bašternák. Bašternák je pritom vyšetrovaný za kauzu vratiek DPH. Tatra banka Rybaničovi dala výpoveď a podala trestné oznámenie. Do niekoľkých dní ho zatkla polícia. Výsluch podľa Rajtára prebehol nezákonne. Rybaničovi sa vyšetrovatelia mali vyhrážať väzením, ak si zavolá právnika. Prípad si zobrala NAKA, ktorá takéto veci zvyčajne neprešetruje. „V tej chvíli som pochopil, že je to vážne a asi sa to nezhodovalo s niekoho názorom,“ povedal Rybanič. Rybanič teraz čelí obvineniu z trestného činu ohrozenia bankového tajomstva. Polícia prevody B. A. Haus stále prešetruje. V niektorých prípadoch si však oznamovatelia polepšili. Erika Lakatošová pracovala ako účtovníčka v malej obci Ruská, neďaleko ukrajinských hraníc. Všimla si, že starosta s verejnými peniazmi narába ako so svojimi. S bankomatovou kartou obce si vyberal státisíce korún bez toho, aby ukázal, kde skončili. Vo februári 2010 ju starosta z hodiny na hodinu vyhodil. Obrátila sa na súd a vyhrala. Kým súd vo veci rozhodoval, občania starostu referendom vyhnali z kresla. Na jeho mieste dodnes sedí Erika Lakatošová. Tento text ste mohli čítať vďaka tomu, že platíte za obsah. Vážime si to.


Fidesz šíri strach. Využíva premyslené mítingy

Stretnutie s občanmi bolo aj v pohraničnom Komárome. Fidesz si na pomoc vzal aj nemeckého expolicajta, ktorý vysvetľoval, prečo sa báť utečencov.

KOMÁROM. Keď vysoký, dobre stavaný štyridsiatnik po hodine o pol dohovoril, obecenstvo v obecnom dome v Komárome spustilo búrlivý potlesk ako v divadle. Je zrejmé, že sa s rečníkom dostalo na rovnakú vlnovú dĺžku, nikto sa nepohoršoval nad tým, čo práve počul. Bývalý nemecký policajt Georg Spöttle, ktorý sa tituluje aj ako bezpečnostný analytik, práve skončil v Komárome jednu z prednášok, ktoré sú súčasťou maďarskej vládnej kampane pred nedeľňajším referendom proti povinným kvótam na prerozdelenie utečencov. Vláda Viktora Orbána už na ňu dala od začiatku roka 35 miliónov eur. Komárom je pritom pokojné mestečko na hranici so Slovenskom, ktoré sa so živými utečencami takmer nestretlo. Kampaň je však premyslená, o skutočných či domnelých nebezpečenstvách imigrácie na nich vždy hovoria novinári, bezpečnostní analytici a intelektuáli blízki vláde, patriaci k vnútorným kruhom Fideszu. Rovnako ako Spöttle. Vidieť na ňom, že prednáša pravidelne, dokáže upútať pozornosť obecenstva. Hovorí po maďarsky bez prízvuku (keďže spolovice je Maďarom), a má aj výnimočné rétorické schopnosti. Zdanlivé nebezpečenstvá imigrácie opisuje veľmi premyslene, všetko má dokonale poskladané, neskáče, ale keď treba, neštíti sa ani improvizácie. Spöttle a jemu podobní na prednáškach hovoria čo najjednoduchšie a najpriamejšie, pričom sa snažia budiť dojem odbornosti. Týmto spôsobom pochopí odkaz vlády aj ten obyčajný človek, ktorý nestojí o spoločenské témy: "Ak prídu migranti, všetkému je koniec. Imigrácia je to najhoršie, čo sa môže krajine prihodiť." Svoju prednášku pre 150-členné obecenstvo, za účasti vedenia mesta od primátora a jeho zástupcov cez vedúceho okresného úradu až po hlavného architekta, začal pokusom o vtip. Podľa neho najdôležitejšie je, aby každý išiel hlasovať, a je jedno, ktorú možnosť si zvolia, len nech to je „nie“ kvótam. Obecenstvo sa hlasno zasmialo, zrejme bolo vo výbornej nálade. Spöttle potom preladil na vážnejší tón. „Hovoria, aby sme ich prijali, lebo sa dali na útek pred vojnou. Ale oni vojnu prinášajú so sebou. Chýba im tolerancia voči ľuďom s inými názormi. Naše kultúry nie sú kompatibilné.“ Počas celého svojho vystúpenia pôsobil na základné pudy a obavy človeka. Posolstvo si zbytočne nekomplikoval, pričom často skĺzaval do podnecovania nenávisti. Nepozorovane stotožňoval utečencov s antisociálnymi jedincami, „napádajúcimi sa navzájom, páchajúcimi útoky nožom“, a malým skokom dokonca s teroristami. Pomocou projekcie ukazuje protestujúcich migrantov, ktorí trasú oplotením. „Nechcem byť zlomyseľný, ale podľa vás takto vyzerajú mozgoví chirurgovia?“ pýtal sa obecenstva. Neprekážala mu ani nedôslednosť – raz tvrdil, že utečenci žijú vo svojej domovine, napr. Sýrii vo veľkej biede, na úrovni zaostalých kmeňov, inokedy zas, že sú boháči, ktorí si ľahko zaplatia pašerákov a ktorí používajú najnovšie smartfóny. Potom hovorí o tom, že migranti už žijúci v Európe nie sú schopní integrovať sa. „Žiaľ, takto vyzerá dnes Berlín,“ vraví Spöttle, a na plátne sa najprv objavia ulice s kopou smetí, potom zas skupiny Arabov. Spöttle vysvetľuje, že imigranti vytvárajú skupiny, nechcú sa naučiť po nemecky, lebo ich je toľko, že sa bez problémov zaobídu aj bez toho. Ich deti sa preto nevedia včleniť do kolektívu v školách, a preto v dospelosti veľmi ľahko podľahnú radikálnym myšlienkam. Imigranti žijú v getách, kde platí šaría, islamské právo, a štátne orgány si s nimi nevedia rady. Ľudia sa hlásia s otázkami, viac dôchodcov sa ani nepýta, než skôr konštatuje veci, hovoria svoje názory, ktoré sú niekedy radikálnejšie, ako tie Spöttlove. Proti Spöttlovým názorom nik nevystúpil, neprotestoval a nik neupozornil ani na prezentované nedôslednosti. A to napriek tomu, že v radoch publika sedeli viacerí intelektuáli, medzi nimi aj človek, ktorý dôkladne zmapoval komárňanskú históriu holokaustu, ktorý by mal vedieť, čo znamená, ak sa začne honba na etnickú skupinu. Necelý týždeň pred maďarským referendom vládna kampaň proti povinným kvótam na prerozdelenie utečencov vrcholí. Vláda si po celej krajine poobjednávala bilbordy, presviedčanie občanov, aby hlasovali proti kvótam, však do veľkej miery nechala na starostov maďarských obcí a miest. Komárom preto nie je jediné miesto, kde vláda premiéra Viktora Orbána organizuje podobné stretnutia. Orbán už vraj starostom za svoju stranu odkázal, že ak v ich obci nebude mať referendum dostatočnú podporu voličov, nemajú počítať s tým, že by sa vo funkciách udržali. Jeden z dvoch zástupcov primátora Komáromu sa však pri otázke na vládnu kampaň urazene ohradil. “Je to súčasť našej obvyklej série podujatí pod názvom Radničné besedy,” vysvetľoval a dodal, že vedenie samosprávy pravidelne organizuje podobné prednášky vo veľkej sale mestského úradu. Na stretnutia, ktoré sa stále tvária ako nepolitické, však chodia aj najvyššie špičky Fideszu. V Komárome to bola bývalá štátna tajomníčka Judit Czunyiné Bertalan, terajšia splnomocnenkyňa vlády a poslankyňa národnej rady. Podľa opozičných médií Orbán v poslednom čase podlieha panike. Hrozí totiž, že referendum bude predsa len neúspešné – väčšina rozhodnutých voličov je podľa prieskumov odhodlaná hlasovať proti, nie je však isté, že k urnám príde dostatok z nich. Aby bolo hlasovanie platné, na referende sa musí zúčastniť viac ako 50 percent oprávnených voličov. „Politici z Fideszu berú ako fakt, že po 2. októbri sa vedenie strany, konkrétne premiér, pozrie na ich činnosť, zhodnotí, akí boli vplyvní, koľko ľudí v ich okrskoch hlasovalo áno a koľko nie,“ píše denník Népszabadság. Odhliadnuc od faktu, že v Maďarsku vlastne takmer žiadni žiadatelia o azyl nie sú a noví migranti takmer neprichádzajú, vládna kampaň je podľa maďarského politológa Bulcsú Hunyadiho veľmi intenzívna. „Je to rovnaká kampaň, akú robí vláda vlastne už od začiatku minulého roka, keď vypukla migračná kríza,“ povedal ešte začiatkom mesiaca pre SME. Tento text ste mohli čítať vďaka tomu, že platíte za obsah. Vážime si to.


Pri Bielom dome sa strieľalo, zomrela jedna osoba

Ďalších päť ľudí utrpelo zranenia vrátane jedného dieťaťa.

WASHINGTON. Jedna osoba zahynula a ďalších päť ľudí utrpelo zranenia pri streľbe, ku ktorej došlo vo štvrtok v uliciach americkej metropoly Washington neďaleko Bieleho domu. Informovala o tom na svojej webovej stránke televízia CNBC. Dvaja z piatich zranených sú v kritickom stave, ale všetci by podľa vyjadrenia zasahujúcich zdravotníkov mali prežiť. K streľbe došlo vo štvrtok okolo 22.00 h miestneho času (piatok 04.00 h SELČ pred jedným z bytových domov vo štvrti Columbia Heights, vzdialenej približne tri kilometre od sídla amerických prezidentov. Dôvody streľby zatiaľ nie sú známe. "Medzi obeťami nie je ani jedno dieťa. Polícia vypočúva svedkov a preveruje záznamy z bezpečnostných kamier," uviedol veliteľ washingtonskej Metropolitnej polície Stuart Emerman.